Tiba masa tolak calon wakil rakyat tak hormat bahasa kebangsaan

Oleh Siti Hafidah Abd Ghaffar

BANGI, 6 Rabiulakhir 1443H, Khamis – Calon wakil rakyat yang tidak fasih berbahasa Melayu wajar ditolak lebih awal oleh pengundi dan pihak berwajib kerana boleh dianggap bersikap negatif serta tidak menghormati bahasa negara dan Rukun Negara.

Pengerusi Biro Pembangunan Ummah dan Komuniti Majlis Perundingan Melayu (MPM), Kamal Shukri Abdullah Sani menegaskan, pihak tersebut sepatutnya menjadi contoh berbahasa Melayu tinggi yang baik dan sopan, tidak bercampur-aduk dengan bahasa Inggeris yang menggambarkan otak yang kacau-bilau.

Beliau tidak menolak kemungkinan semua ini hasil adunan sikap tidak hormat serta tak ambil endah untuk mahir bahasa kebangsaan terutama mereka yang datang dari sekolah vernakular dan lulusan Sijil Peperiksaan Bersepadu (UEC).

“Jelas ini juga antara penyumbang utama sikap tidak fasih akan bahasa kebangsaan yang perlu diteliti oleh pihak kerajaan dan Kementerian Pendidikan.

“Perkara ini bukanlah baharu. Banyak video sebelum ini pun menularkan wakil rakyat, malah menteri yang tidak fasih berbahasa Melayu di samping seorang dua yang fasih.

“Terburu-buru pun disebut ‘terbulu-bulu’. Jika diperhatikan siaran Dewan Rakyat, boleh dilihat banyak juga wakil rakyat yang tidak fasih berbahasa Melayu. Semasa berbahasa Inggeris lancar pula,” katanya kepada Ismaweb.net.

Sehubungan itu, beliau berpandangan sudah tiba masa Dewan Bahasa dan Pustaka (DBP) menyediakan modul khas bahasa Melayu tinggi dan kesantunan bahasa untuk semua wakil rakyat serta menteri yang bahasa Melayunya tidak fasih atau kucar-kacir.

Terdahulu, tular video calon muda dipertaruhkan Barisan Nasional (BN) di Dewan Undangan Negeri (DUN) Kesidang, Leong Hui Ying yang tidak boleh menjawab soalan yang diutarakan dalam bahasa kebangsaan.

Menerusi video tular di laman sosial, Hui Ying dilihat tergagap untuk menjawab soalan yang diajukan oleh para wartawan berkenaan tema BN pada PRN kali ini iaitu ‘Kestabilan Demi Kesejahteraan’.

Dia turut disoal mengenai pandangannya sebagai calon muda untuk bersaing dengan senior politik.

Bagaimanapun, Hui Ying dilihat teragak-agak memberikan jawapannya, sehingga perlu mendapatkan bantuan daripada orang lain untuk memberikannya idea jawapan.

Hui Ying yang merupakan lepasan Ijazah Sarjana Muda Komunikasi Pertuturan (Shih Hsin University, Taiwan) itu akhirnya secara ringkas menjawab ‘I will try my best’ setelah dibantu.

Berdasarkan maklumat diperoleh Ismaweb.net, Hui Ying merupakan lulusan Sekolah Menengah Persendirian Cina (SMPC) – Pay Fong High School – yang mengambil Sijil Peperiksaan Bersama (UEC) tidak diiktiraf di Malaysia, sebelum melanjutkan pelajaran di Taiwan.

Namun dalam video balas terbaharu, Hui Ying menafikan dakwaan dia tidak pandai berbahasa Melayu.


Meta lancar perkhidmatan berbayar untuk Facebook, Instagram

WASHINGTON, 25 Syaaban 1444H, Sabtu – Meta hari ini mengumumkan bahawa ia melancarkan perkhidmatan pengesahan berbayar untuk Instagram dan Facebook, dengan bayaran bulanan.

Ketua Pegawai Eksekutif Meta, Mark Zuckerberg berkata, pengguna perlu membayar US$11.99 (RM54) sebulan jika menggunakan aplikasi laman sesawang dan US$14.99 (RM67.5) sebulan di telefon bimbit untuk tanda semak biru.

“Meta Verified sedang dilancarkan di AS hari ini.

“Anda boleh mendapatkan lencana, perlindungan penyamaran proaktif dan akses terus kepada sokongan pelanggan,” lapor United Press International (UPI) memetik kenyataan Zuckerberg menerusi Saluran Meta di Instagram.

Menurut maklumat dalam talian, pengguna tidak dibenarkan menggunakan satu langganan Meta Verified bagi kedua-dua akaun Instagram dan Facebook dan perlu melanggan setiap aplikasi secara individu.

Perkhidmatan langganan itu pertama kali dilancarkan di Australia dan New Zealand bulan lepas dan memerlukan kad pengenalan untuk mengesahkan identiti.

Pengguna juga tidak dibenarkan menukar nama profil, nama pengguna, foto dan lain-lain melainkan mereka memfailkan semula proses pengesahan.

Pengguna juga perlu berumur 18 tahun untuk layak bagi perkhidmatan pengesahan.

Bagaimanapun, pengguna Facebook dan Instagram yang sudah disahkan tidak perlu membayar.


1MDB: Najib gagal gugur Sri Ram daripada pasukan pendakwaan

KUALA LUMPUR, 3 Rejab 1442H, Isnin – Datuk Seri Najib Tun Razak hari ini gagal dalam satu lagi cubaannya untuk menggugurkan bekas Hakim Mahkamah Persekutuan Datuk Seri Gopal Sri Ram daripada mengetuai pasukan pendakwaan dalam kes meminda laporan audit 1Malaysia Development Berhad (1MDB) melibatkan bekas perdana menteri itu.

Ini merupakan cubaan kali ketiga Najib untuk menggugurkan Sri Ram sebagai pendakwa dalam kes jenayah berkaitan 1MDB itu. Sebelum ini, satu permohonan difailkan dalam satu lagi kes 1MDB di hadapan hakim berbeza dan cubaan kedua menerusi prosiding sivil.

Ketika menolak permohonan Ahli Parlimen Pekan itu, Hakim Mahkamah Tinggi Mohamed Zaini Mazlan berkata dakwaan Najib bahawa Sri Ram terlibat dalam siasatan terhadapnya sebagai tidak ada merit.

“Tidak ada bukti kukuh untuk menyokong dakwaan pemohon dan kekal sebagai hipotesis semata-mata. Isu ini telah disiasat oleh pihak pendakwaan selaku responden semasa permohonan pemohon (Najib) yang terdahulu.

“Isu ini sudah dibincangkan dan diputuskan. Keputusan oleh mahkamah lain sebelum ini kekal dan tidak boleh diterbalikkan,” kata hakim.

Mohamed Zaini ketika memberi alasan penolakan berkata pemohon, antara lain, menjadikan komunikasi di antara bekas Peguam Negara Tan Sri Mohamed Apandi Ali dan Sri Ram sebagai bukti berat sebelah Sri Ram terhadap pemohon dan kebimbangan pemohon berhubung perkara itu adalah tidak berasas.

“Seperti juga individu lain, Sri Ram berhak mempunyai pandangan peribadi. Itu sahaja. Namun, pertimbangan berbeza akan dibuat jika beliau menunjukkan sikap berat sebelah semasa melaksanakan tugas sebagai pendakwa raya kanan. Pandangan peribadi beliau tidak boleh dianggap akan menghalang tanggungjawab beliau sebagai pendakwa raya kanan.

“Tambahan pula, kejadian itu, seperti yang dikemukakan oleh responden, berlaku ketika sebelum pelantikan Sri Ram sebagai pendakwa raya kanan. Turut penting ialah pemohon tidak membuat sebarang aduan mengenai tindak-tanduk Sri Ram ketika menjalankan perbicaraan melibatkan pemohon. Ini mengukuhkan hujah responden bahawa Sri Ram bersikap terbuka semasa menjalankan tugas sebagai pendakwa raya kanan,” kata hakim.

Mohamed Zaini seterusnya berkata pada akhirnya, mahkamah bertanggungjawab memastikan sesebuah perbicaraan dilaksanakan secara adil demi mendapatkan keadilan.

“Mahkamah akan membantu mana-mana pihak yang dilayan secara tidak adil, jika perkara tersebut berlaku. Sehubungan itu, permohonan pemohon ditolak,” katanya.

Perbicaraan kes laporan audit 1MDB itu akan bersambung pada 22 Februari ini.

Pada prosiding hari ini, Timbalan Pendakwa Raya Ahmad Akram Gharib bertindak bagi pihak pendakwaan, manakala Najib diwakili peguam Nur Syahirah Hanapiah.

Najib, 67, dan bekas Ketua Pegawai Eksekutif 1MDB Arul Kanda Kandasamy, 45, dibicarakan atas tuduhan meminda laporan audit 1MDB.

Ahli Parlimen Pekan itu dituduh menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada Jawatankuasa Kira-Kira Wang Negara bagi mengelakkan sebarang tindakan diambil terhadapnya, sementara Arul Kanda didakwa bersubahat dengan Najib dalam membuat pindaan ke atas laporan tersebut bagi melindungi Najib daripada dikenakan tindakan. – Bernama


KWSP akan lancar ‘i-Sayang’ untuk tingkat kesejahteraan rakyat

KUALA LUMPUR, 18 Rabiulakhir 1443H, Selasa – Kumpulan Wang Simpanan Pekerja (KWSP) akan melancarkan kemudahan i-Sayang pada suku pertama 2022, sebagai sebahagian daripada usaha berterusannya untuk meningkatkan kesejahteraan rakyat.

Pengerusi Tan Sri Ahmad Badri Mohd Zahir berkata kemudahan itu akan membolehkan pemindahan sukarela 2.0 peratus caruman KWSP daripada akaun suami ke akaun isteri.

Satu lagi kemudahan dana persaraan yang akan dilancarkan ialah i-Lindung, yang membenarkan pengeluaran daripada Akaun 2 untuk membeli insurans hayat dan penyakit kritikal melalui platform KWSP.

“Inisiatif lain yang kami tinjau termasuk pendekatan berperingkat ke arah mewajibkan perlindungan KWSP yang sah kepada pekerja sektor tidak formal bukan pertanian.

“Kami juga akan menyokong skim caruman lebihan sukarela yang mana ahli-ahli boleh memaksa majikan untuk meningkatkan caruman KWSP mereka kepada lebih daripada 11 peratus kadar berkanun,” katanya ketika berucap di majlis perasmian Persidangan Kesejahteraan Sosial Antarabangsa (ISWC) 2021 yang diadakan secara maya dan fizikal hari ini.

Persidangan yang berlangsung selama dua hari itu dirasmikan oleh Perdana Menteri Datuk Seri Ismail Sabri Yaakob.

Mengenai persidangan itu, Ahmad Badri berkata ISWC tahun ini bertujuan untuk mengetengahkan pelbagai aspek isu ketaksamaan global.

“Bersama-sama, kami percaya bahawa rangka kerja perlindungan sosial yang lebih baik boleh membantu kami dalam meminimumkan, jika tidak membasmi, kesan negatifnya kepada manusia,” kata beliau.

Sementara itu, Ketua Pegawai Eksekutif KWSP Datuk Seri Amir Hamzah Azizan dalam ucapan awalnya berkata antara perkara yang paling membimbangkan akibat daripada pandemik ini ialah peningkatan isu ketaksamaan.

“Isu ketaksamaan ini telah wujud awal sebelum berlakunya pandemik. Walaupun banyak negara telah cuba mengurangkan impak COVID-19 dengan menggerakkan pelbagai sumber secara intensif dan berjangka pendek, usaha-usaha ini hanyalah untuk sementara waktu dan tidak memberikan penyelesaian jangka panjang yang berupaya memelihara hayat dan kehidupan masyarakat.

“Oleh itu, ISWC tahun ini telah dinaik taraf, menyaksikan para penganjur yang merupakan kuasa- kuasa berpengaruh dalam negara, telah berkumpul bersama-sama barisan penceramah yang ternama bagi menyelami isu-isu berkaitan ketaksamaan, termasuk dari aspek ekonomi, penjagaan kesihatan, dan pendidikan,” tambah Amir Hamzah.

ISWC 2021 ini dianjurkan secara bersama oleh KWSP, Kementerian Kewangan, Unit Penyelarasan Pelaksanaan di bawah Jabatan Perdana Menteri dan Persatuan Keselamatan Sosial Antarabangsa (ISSA).

Menteri Kewangan Tengku Datuk Seri Zafrul Tengku Abdul Aziz dijadual menutup persidangan ini esok. – Bernama


Ceroboh tanah di Raub modus operandi terancang MCA, DAP?

SAYA tidak pasti jika anda perasan atau tidak, cuba bandingkan apa yang terjadi ketika kes pencerobohan tanah di Raub pada tahun 2020 dengan kes yang terjadi pada 2021.

Secara ringkasnya dalam kes tahun lalu, apabila pihak berkuasa mengambil tindakan terhadap pencerobohan tanah, penceroboh-penceroboh membuat provokasi dengan berdemo yang mana ADUN Tras (DAP) akan berada di barisan hadapan [1]. Tidak lama selepas itu, MCA tampil dengan penubuhan jawatankuasa khas bagi berunding dengan kerajaan negeri [2].

Akhirnya, para penceroboh mendapat penangguhan dari Mahkamah Rayuan agar tidak dihalau dan dapat kekal di tanah tersebut (sehingga suatu tarikh yang tidak diketahui) [3] walaupun mahkamah ada mengisytiharkan bahawa pencerobohan tersebut adalah satu kesalahan [4].

Nampaknya apa yang terjadi pada kes pada tahun 2021 di Hutan Simpan Batu Talam, Raub ini lebih kurang juga kronologinya. Wakil-wakil rakyat DAP buat provokasi [5], seterusnya MCA umum tubuh jawatankuasa untuk berunding dengan kerajaan negeri [6]. Exco kerajaan negeri Pahang pun dilaporkan memang pernah berjumpa MCA untuk berbincang [7].

Malah, watak-watak penting dalam kedua-dua kes ini pun adalah orang-orang yang sama. Di pihak DAP ialah YB Chow Yu Hui (ADUN Tras) manakala di pihak MCA pula ialah YB Senator Chong Sin Woon.

Dua sahaja kemungkinannya, sama ada memang DAP dan MCA berlumba-lumba untuk mengejar undi di Raub ataupun ini modus operandi terancang sesama mereka di belakang tabir. Boleh jadi ianya kedua-duanya sekali.

Namun, bezanya kali ini ialah pihak Jabatan Perhutanan Pahang mengambil langkah yang saya kira bijaksana, iaitu untuk menebang kesemua pokok durian yang ditanam secara haram itu. Mungkin dengan langkah ini, sukar untuk mereka usahakan ke arah ‘tidak dihalau’ atau ‘kekal’ seperti dalam kes tahun lalu kerana sudah tiada apa lagi yang tinggal untuk diratah.

Kita tunggu dan lihat apa yang terjadi selepas ini. Apakah rundingan akan berlaku?

Haji Aminuddin Yahaya
Pengerusi PEMBELA
12 Julai 2021


Kartel ayam ada kaitan rasuah?

BANGI, 28 Syawal 1443H, Ahad – Ketua Perhubungan ISMA Kelantan, Ustaz Sharipudin Abdul Kadir tidak menolak kemungkinan kewujudan kartel di Malaysia termasuk kartel ayam ada kaitan dengan rasuah.

Tanpa menyebut nama mana-mana pihak, beliau mendakwa, kartel itu kebiasaannya dilindungi oleh mereka yang berkepentingan dan berkuasa.

“Dengan rasuah kartel ini boleh berkembang dan semakin besar.

“Payah untuk kesan kelicikan mereka. Lebih-lebih lagi jika ada pihak memelihara dan melindungi mereka,” dakwanya ketika dihubungi Ismaweb.net.

Pada masa sama, beliau juga tertanya-tanya siapa dalang serta pihak di sebalik taikun ayam di negara ini.

“Siapa mereka. Siapa di belakang mereka. Sudah berapa lama kewujudan mereka. Banyak persoalan yang boleh ditimbulkan dan banyak jawapan yang akan terbongkar.

“Yang penting apa keadaan sekalipun mereka tidak akan rugi. Untung berlipat ganda dalam semua keadaan.

“Mereka kartel ayam. Tak perlu menyiasat. Banyak sudah siasatan berakhir dengan edisi siasat saja. Akhirnya akan keluar kenyataan dari mereka yang bertanggungjawab tiada kartel ayam Malaysia,” katanya.

Sebelum ini, Perdana Menteri, Datuk Seri Ismail Sabri Yaakob berkata, kerajaan sedar terdapat laporan wujud kartel yang mengawal harga dan pengeluaran ayam dalam kalangan syarikat besar.

Berhubung isu itu, beliau memaklumkan Suruhanjaya Persaingan Malaysia (MyCC) sedang melakukan siasatan dan ia dijangka selesai pada Jun.

“Jika didapati wujud kesepakatan kartel berkenaan, maka kerajaan akan mengambil tindakan undang-undang terhadap mereka.

“Pada masa yang sama, kerajaan akan mengurangkan peranan orang tengah yang selama ini memanipulasi bekalan dan harga.

“Kerajaan akan memperkenalkan semula jihad memerangi orang tengah yang telah saya perkenalkan pada 2014,” katanya.


Hanoi pertingkat ujian COVID-19, lanjut sekatan pergerakan

HANOI, 28 Muharram 1443H, Isnin – Ibu negara Vietnam melanjutkan sekatan pergerakan COVID-19 dua minggu lagi, tatkala pihak berkuasa melancarkan pelan menguji hingga 1.5 juta orang untuk ujian COVID-19 di daerah berisiko tinggi bagi mengekang peningkatan jangkitan.

Sebelum ini, negara Asia Tenggara itu berjaya menangani virus berkenaan, bagaimanapun varian Delta terbukti lebih mencabar dalam beberapa bulan terakhir.

Hanoi – yang telah mengarahkan penduduk untuk duduk di rumah dan menghentikan semua aktiviti yang tidak penting sejak bulan Julai – kini telah membahagikan bandar itu menjadi zon ‘merah’, ‘jingga’ dan ‘hijau’ berdasarkan risiko jangkitan.

“Sewajarnya, penduduk di kawasan merah harus berada di tempatnya dan seorang dari setiap isi rumah di sana akan diuji tiga kali seminggu,” kata pihak berkuasa bandar dalam satu kenyataan.

Katanya, bagi zon lain, penduduk akan diuji setiap lima hingga tujuh hari.

Gambar yang disiarkan di media sosial dan media menunjukkan sekatan pada Isnin memisahkan zon merah dari kawasan lain.

Pihak berkuasa Hanoi menjangkakan sehingga 1.5 juta sampel ujian akan dikumpulkan pada minggu berikutnya.

Kerajaan bersungguh-sungguh dalam mencegah wabak daripada mencapai intensiti yang dilihat di Bandar Ho Chi Minh.

Di pusat perniagaan selatan, penduduk didorong untuk menguji diri mereka menggunakan kit antigen COVID-19 susulan perkhidmatan kesihatan sesak.

Menurut data rasmi, Hanoi melaporkan rata-rata 50 kes setiap hari dan mencatat lebih dari 4,000 kes sejak pandemik itu bermula.

Walaupun jumlahnya masih rendah, pihak berkuasa berwaspada selepas varian Delta meningkatkan jangkitan di seluruh negara kepada lebih daripada 524,000 kes.

Satu pertiga daripada lapan juta penduduk Hanoi telah divaksinasi sepenuhnya dan semalam, Kementerian Kesihatan meminta ibu kota dan Bandar Ho Chi Minh untuk memvaksinasi semua penduduk dewasa dengan sekurang-kurangnya satu dos pada 15 September. – Agensi


Agihan kerusi Bersatu di kalangan PH hampir selesai

SEREMBAN, 21 Safar 1444H, Sabtu – Perundingan dalam Pakatan Harapan (PH) mengenai pembahagian kerusi disandang Bersatu sebelum ini sedang berjalan dan sudah mencapai tahap 70 peratus.

Presiden Parti Amanah Negara (Amanah), Mohamad Sabu berkata, pembahagian kerusi mungkin tidak akan dibuat secara sama rata dalam kalangan parti ahli gabungan itu.

Mengulas perkara itu, Naib Presiden PH, Datuk Salahuddin Ayub berkata, ada parti yang akan dapat lebih banyak kerusi selepas mengambil kira pelbagai faktor antaranya kekuatan parti.

“Kita sudah buat tiga pusingan mesyuarat dan saya boleh sebut ia berjalan dengan baik yang mana hampir 70 peratus daripada kerusi itu telah selesai diagihkan dan menjelang 30 September ini akan selesai semuanya.

“Ia bukan diberi sama rata. Ada yang akan dapat lebih. Contohnya di Johor, di mana Parti Keadilan Rakyat (PKR) menang tujuh kerusi, enam DAP dan satu Amanah.

“Dari situ kita akan buat pertimbangan,” katanya seperti dilapor media tempatan.

Terdahulu, Timbalan Presiden PKR, Rafizi Ramli berkata, PH dijangka menyelesaikan pembahagian kerusi bagi PRU15 menjelang akhir bulan ini.

Bagaimanapun, kedudukan calon tidak dapat ditentukan dalam tempoh terdekat kerana ia di bawah pengurusan parti masing-masing dalam gabungan itu.

Beliau berkata, setiap parti dalam gabungan itu iaitu PKR, Amanah dan DAP bakal mendapat pertambahan kerusi pada PRU15 yang mana 52 kerusi di Semenanjung yang dulunya ditandingi Bersatu pada PRU14, akan dibahagikan kepada semua parti dalam PH.


3 kawasan di Selangor catat IPU tak sihat

SHAH ALAM, 18 Rejab 1442H, Selasa – Beberapa daerah di Selangor mencatatkan bacaan Indeks Pencemaran Udara (IPU) pada paras tidak sihat pagi ini.

Menurut Sistem Pengurusan Indeks Pencemaran Udara Malaysia (APIMS),  tiga kawasan di Selangor mencatatkan bacaan IPU tidak sihat dengan stesen Johan Setia Klang paling tinggi iaitu 183 diikuti Banting (165) dan Petaling Jaya (141) pada pukul 8.00 pagi ini.

Pemerhatian Bernama juga mendapati kawasan di sekitar Shah Alam kelihatan agak berjerebu dengan bacaan IPU 96, setakat pukul 8.00 pagi.

Bacaan IPU antara 0 hingga 50 dikategorikan paras baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas (berbahaya). – Bernama


45,489 mangsa banjir masih berlindung di PPS tiga negeri

KUALA LUMPUR, 18 Syaaban 1444H, Sabtu – Seramai 45,489 mangsa banjir masih berlindung di pusat pemindahan sementara (PPS) di tiga negeri, dengan Johor kekal merekodkan jumlah mangsa tertinggi setakat 8 pagi ini.

Di JOHOR, bilangan mangsa banjir kembali meningkat kepada 44,937 orang pagi ini, berbanding 43,667 orang yang direkodkan pada 8 malam tadi, dengan pertambahan mangsa dicatatkan di daerah Batu Pahat.

Jawatankuasa Pengurusan Bencana Negeri (JPBN) menerusi kenyataan hari ini memaklumkan seramai 12,730 keluarga masih ditempatkan di 172 PPS yang beroperasi di lima daerah.

Menurut JPBN, Batu Pahat terus menjadi daerah paling teruk terjejas dengan jumlah mangsa adalah seramai 39,737 orang, diikuti Muar (2,785), Tangkak (1,662), Segamat (706) dan Mersing (47).

Sebanyak lapan sungai masih melepasi aras bahaya antaranya, Sungai Batu Pahat di Empangan Bekok (Batu Pahat) yang kini berada pada paras 19.70 meter (m);  Sungai Muar di Bukit Kepong (Muar) dengan bacaan 4.33 m dan Sungai Senggarang di Senggarang (Batu Pahat) 3.53 m.

Di MELAKA, jumlah mangsa di Jasin menurun kepada 380 orang daripada 99 keluarga pagi ini berbanding 438 orang daripada 115 keluarga pada malam tadi dan masih ditempatkan di lima PPS.

JPBN memaklumkan Sekolah Kebangsaan (SK) Seri Mendapat menempatkan seramai 25 mangsa, SK Parit Penghulu (122), SK Parit Gantong (30),  SK Batu Gajah (167) dan SK Sungai Rambai (36).

Di PAHANG, jumlah mangsa banjir di Rompin kekal 172 orang daripada 61 keluarga dengan seramai  62 mangsa ditempatkan di SK Kampung Aur manakala 110 mangsa lagi di SK Leban Chondong.- Bernama


Pelan Pemulihan Negara bolehkan kerajaan laksana perancangan lebih tersusun

KUALA LUMPUR, 5 Zulkaedah 1442H, Rabu – Pelan Pemulihan Negara yang diumumkan Perdana Menteri Tan Sri Muhyiddin Yassin hari ini bertepatan dalam memastikan kerajaan dapat melaksanakan perancangan yang lebih tersusun mendepani pandemik COVID-19.

Pensyarah Pusat Polisi Perdana, Fakulti Teknologi dan Informatik Razak, Universiti Teknologi Malaysia Prof Madya Dr Muhammad Fathi Yusof berkata pelan berkenaan amat jelas dan boleh dijadikan sandaran kerajaan untuk mencapai pemulihan dari cabaran pandemik itu.

Bagaimanapun, katanya, kejayaan pelan itu amat bergantung kepada kerjasama rakyat dalam mematuhi peraturan yang ditetapkan, selain faktor sampingan seperti varian baharu COVID-19 serta tahap pematuhan prosedur operasi standard (SOP) orang ramai.

Muhyiddin berkata pelan itu diyakini dapat mengembalikan penghidupan harian biasa menjelang akhir tahun termasuk mengadakan semula sesi persidangan Parlimen pada September atau Oktober.

Perdana Menteri berkata pelan itu adalah satu strategi peralihan keluar dari kemelut pandemik COVID-19 merangkumi empat fasa yang akan melibatkan pelan peralihan fasa Perintah Kawalan Pergerakan (PKP) secara berperingkat.

Sementara itu, Presiden Majlis Perundingan Pelajar Kebangsaan Muhammad Amir Asyraf Mohd Sabri pula melihat sasaran pelan pemulihan berkenaan yang melibatkan pembukaan penuh semua sektor pada jangkaan seawal November atau Disember amat bersesuaian dengan situasi semasa negara.

Bagaimanapun, katanya, tempoh empat bulan mendatang iaitu dari Julai hingga Oktober akan menentukan sama ada pelan itu mampu mengembalikan atau tidak kehidupan normal rakyat atau sekurang-kurangnya dengan kelonggaran pelbagai SOP.

“Pelan yang dirangka ini adalah sesuai dengan jangka masa Program Imunisasi COVID-19 Kebangsaan yang menyasarkan kita mencapai imuniti kelompok namun saya rasa ia boleh ditambah baik dengan penyelarasan pelbagai program bantuan kewangan untuk rakyat terjejas,” katanya.

Presiden Majlis Belia Malaysia (MBM) Jufitri Joha berpendapat empat fasa dalam Pelan Pemulihan Negara sangat penting untuk negara memandangkan terdapat banyak perkara yang perlu diselesaikan secara teratur.

“Pandangan saya, pentingnya fasa-fasa ini kerana perkara yang hendak diselesaikan ini perkara besar, secara logiknya perlu bertahap untuk tempoh pemulihan. Untuk mencapai imuniti berkelompok sehingga 80 peratus memerlukan masa namun perlu diakui proses vaksinasi perlu disegerakan dan soal pemulihan ekonomi juga perlu dipercepatkan,” katanya.

Sementara itu, Ketua Menteri Sabah Datuk Hajiji Noor berkata pelan itu akan banyak membantu dalam melaksanakan langkah pemulihan kerajaan negeri itu.

Dalam kenyataan beliau memberi jaminan bahawa kerajaan Sabah akan memberikan kerjasama penuh bagi memastikan pelan tersebut itu dapat dilaksanakan dengan jayanya.

Dalam perkembangan lain, Hajiji berkata kerajaan negeri menyokong pelanjutan tempoh darurat selama enam bulan lagi memandangkan kemungkinan berlaku peningkatan kes COVID-19 jika pilihan raya kecil kerusi Parlimen Batu Sapi dan kerusi Dewan Undangan Negeri (DUN) Bugaya diteruskan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Sweden terpaksa tanggung RM927,250 kerana provokasi bakar al-Quran

STOCKHOLM, 18 Safar 1445H, Isnin – Sweden terpaksa menanggung kos lebih RM900,000 ekoran tindakan pelampau anti-Islam mencemarkan dan menghina al-Quran dalam tempoh sembilan bulan lalu.

Menurut media tempatan, tindakan provokatif ahli politik Sweden-Denmark, Rasmus Paludan dan pelarian Iran di Stockholm, Salwan Momika telah menelan kos kira-kira RM927,250.

Ini berikutan, Sweden terpaksa meningkatkan kos untuk menempatkan lebih ramai pegawai polis sehingga mengakibatkan gangguan kepada kebanyakan tugas rutin mereka.

Selain Denmark, Sweden juga teruk dikecam negara Islam kerana membenarkan penghinaan terhadap al-Quran di bawah perlindungan polis.

Ini susulan tindakan Paludan membakar kitab suci umat Islam di bandar-bandar Sweden – Malmo, Norrkoping, Jonkoping dan Stockholm – tahun lalu.

Pada 21 Jun, dia sekali lagi membakar senaskhah al-Quran di luar Kedutaan Turkiye di Sweden.

Seminggu kemudian, Momika pula menjadi tajuk utama apabila dia membakar senaskhah al-Quran di luar masjid di Stockholm ketika umat Islam menyambut Aidiladha.

Pada 20 Julai, dia sekali lagi melakukan tindakan provokatif sama di luar Kedutaan Iraq di Sweden apabila melemparkan senaskhah al-Quran dan bendera Iraq ke atas tanah sebelum memijaknya, kemudian membakar salinan al-Quran di luar parlimen Sweden pada 31 Julai.

Pendatang Iran, Bahrami Marjan turut melakukan tindakan sama di Angbybadet, kawasan berhampiran Stockholm pada 3 Ogos lalu.

Momika juga mengadakan satu lagi pembakaran al-Quran di luar Kedutaan Iran di Sweden pada awal Ogos dan di hadapan Masjid Stockholm minggu lalu.

Walaupun mengakui tindakan ini menjejaskan imej Sweden dan membahayakan keselamatan negara, Momika masih mendapat kebenaran daripada pihak berkuasa – kononnya menghormati kebebasan bersuara.

Perkhidmatan keselamatan Sweden juga mengakui keadaan keselamatan negara itu merosot selepas insiden membakar al-Quran berterusan.- Agensi


Delegasi Iran kunjungi Afghanistan bincang projek landasan kereta api

TEHRAN, 20 Rabiulakhir 1443H, Khamis – Delegasi Iran akan mengunjungi Afghanistan minggu depan bagi membincangkan persiapan fasa baharu berhubung projek landasan kereta api.

Ketua Perhubungan Luar Wilayah Herat, Maulvi Sher Ahmad Ammar mengumumkan perkara itu sambil menyatakan delegasi berkenaan akan membincangkan pelbagai topik termasuk landasan kereta api yang menghubungkan Iran ke Afghanistan.

Katanya, rundingan berkenaan turut membincangkan stesen kereta api baharu dan pelbagai masalah dengan fasa ketiga projek landasan berkenaan.

Terdahulu, Maulvi memberitahu, rundingan telah dibuat bersama syarikat yang menyiapkan fasa ke empat berhubung kerja-kerja landasan antara Khaf di Iran dan Herat, Afghanistan.

Fasa baharu berkenaan sepatutnya menghubungkan stesen kereta apai Rozanak di daerah Ghoryan, sebuah kompleks industry di Herat, Afghanistan.

Bulan lalu Iran dan Taliban telah mengadakan rudingan di Kabul dan berjaya mencapai persetujuan dalam pelbagai perkara. – Agensi


Sultan Selangor dukacita ahli politik tak peduli kesusahan rakyat

BANGI, 3 Rabiulawal 1442H, Selasa – Sultan Selangor, Sultan Sharafuddin Idris Shah Alhaj menzahirkan kebimbangan baginda berhubung kemelut politik negara yang dilihat tiada kesudahan sehingga menimbulkan keresahan rakyat di negara ini.

Setiausaha Sulit Sultan Selangor, Datuk Muhamad Munir Bani dalam satu kenyataan hari ini berkata, Sultan Sharafuddin bertitah bahawa rakyat telah mulai bosan dan meluat  dengan segala tindak-tanduk ahli politik, yang sentiasa dilihat bercakaran dan bertelingkah dalam merebut kuasa pemerintahan negara.

“Baginda merasa dukacita kerana kebanyakan ahli-ahli politik seolah-olah tidak mempedulikan langsung masalah dan kesusahan yang dihadapi oleh rakyat yang terkesan akibat wabak COVID-19 dan ditambah pula dengan kedudukan ekonomi rakyat yang amat terjejas,” katanya.

Sebelum ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menasihati rakyat, khususnya ahli politik agar bermuhasabah supaya tidak mengheret negara ke kancah politik yang tidak menentu.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Seri Paduka menjelaskan negara masih berhadapan dengan pelbagai masalah dan masa depan sukar akibat ancaman wabak COVID-19.

Duli Yang Maha Mulia Sultan Selangor mengambil maklum dan menyokong penuh kenyataan media yang dikeluarkan oleh KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah pada 16 Oktober 2020 yang lalu.

“Al-Sultan Abdullah turut mengulangi titah nasihat baginda kepada Ahli-Ahli Parlimen semasa Istiadat Perasmian Pembukaan Penggal Ketiga Parlimen ke-14 Mei lalu.

“Baginda menuntut kematangan dalam berpolitik dan memahami serta menjiwai keluh kesah rakyat dan tidak mengabaikan kesejahteraan rakyat,” katanya.

Mengulas lanjut, Datuk Muhamad Munir berkata, Sultan Sharafuddin yang menyokong titah Al-Sultan Abdullah menggesa ahli-ahli politik supaya bertanggungjawab dalam memastikan penderitaan rakyat sentiasa menjadi keutamaan ketika melaksanakan amanah dan tanggungjawab mereka.

Katanya, baginda turut bertitah bahawa penderitaan rakyat dalam kehidupan seharian perlu segera ditangani dan diselesaikan dengan mengambil pendekatan drastik dan efektif.

“Oleh yang demikian, baginda mahukan semua pihak terutama ahli-ahli politik di negara ini untuk sentiasa bekerjasama tanpa mengira pendirian parti masing-masing dan sentiasa fokus di dalam membantu rakyat dan negara menangani masalah penyebaran wabak COVID-19, dan membina semula ekonomi negara yang teruk terjejas,” katanya.


Gempa bumi 6.1 Richter landa Sumatera

KUALA LUMPUR, 23 Rejab 1443H, Jumaat – Gempa bumi berukuran 6.1 pada skala Richter melanda utara Sumatera, Indonesia pada pukul 9.39 pagi tadi.

MetMalaysia menerusi ciapan di Twitter memaklumkan gegaran tersebut turut dirasai di bahagian barat Semenanjung terutama di Selangor, Perak, Negeri Sembilan, Melaka dan Johor.

“Tiada ancaman tsunami kepada Malaysia. Gegaran dirasai di bahagian Barat Semenanjung terutama di Selangor, Perak, Negeri Sembilan dan Johor,” katanya dalam kenyataan.

Gempa di 76 kilometer barat laut Payakumbuh itu turut mengakibatkan gegaran dirasai di bahagian barat Semenanjung Malaysia.

Berdasarkan pengalaman wartawan Pertubuhan Berita Nasional Malaysia (Bernama), gegaran dapat dirasai kurang lima saat.

Pengarah Jabatan Bomba dan Penyelamat Kuala Lumpur Nordin Paudzi berkata gegaran dipercayai dirasai seluruh ibu negara berdasarkan aduan oleh petugas bomba sendiri.

“Namun, setakat ini, belum ada lagi sebarang laporan kecemasan yang diterima berhubung kejadian ini.

“Bagaimanapun, pihak bomba sentiasa bersiap sedia dalam segala apa jua kemungkinan.  Kejadian ini juga akan disemak pihak bomba melalui Met Malaysia,” katanya.

Berdasarkan pemerhatian Bernama, ramai pengguna media sosial menyatakan dapat merasai gegaran yang berlaku.

Rata-rata melahirkan rasa cemas dan bimbang tatkala khuatir akan kejadian yang boleh meragut nyawa itu.

Sementara itu, Ketua Pengarang Bernama, Khairdzir Md Yunus berkata, semua kakitangan pertubuhan ini telah diarahkan turun dari tingkat masing-masing sebagai langkah keselamatan.

“Ini merupakan prosedur operasi standard (SOP) jika ada bencana berlaku dan keselamatan kakitangan menjadi keutamaan selain gempa bumi mungkin boleh berlaku kecemasan lain.

“Seperti dapat dilihat semua kakitangan telah diminta berkumpul di perkarangan parkir di pertubuhan ini,” katanya di pekarangan Bernama, di sini.

Beliau berkata, pihaknya akan turut meminta bantuan Jabatan Bomba dan Penyelamat Malaysia untuk membuat pemeriksaan bangunan untuk memastikan ia tidak terjejas akibat gegaran itu.

Di Putrajaya, gegaran turut dirasai di pusat pentadbiran kerajaan Persekutuan dan warga kerja di beberapa kementerian telah diarahkan mengosongkan bangunan.

Antara kementerian yang terlibat adalah di Presint 4 seperti Kementerian Komunikasi dan Multimedia serta Kementerian Perumahan dan Kerajaan Tempatan, Setia Perdana yang dahulunya dikenali sebagai Kompleks B dan Kementerian Wilayah Persekutuan.

Petugas-petugas kementerian diminta berkumpul di kawasan lapang berhampiran kementerian masing-masing.

Seorang warga Jabatan Perdana Menteri di Kompleks B berkata mereka telah dibenarkan memasuki premis kira-kira 10.25 pagi setelah keadaan disahkan terkawal.-  Bernama


COVID-19 antara faktor operasi Hopsital Medan Cox’s Bazar ditamatkan

KUALA LUMPUR, 28 Muharram 1442H, Rabu – Operasi Hospital Medan Malaysia (HMM) di kem pelarian Cox’s Bazar, Bangladesh ditamatkan lebih awal pada Mac lepas berikutan beberapa faktor, antaranya ialah penularan COVID-19 di negara itu, kata Panglima Angkatan Tentera Malaysia (ATM) Jen Tan Sri Affendi Buang.

Selain itu katanya khidmat petugas perubatan ATM juga lebih diperlukan dalam negara bagi menangani pandemik tersebut.

“Pada masa sama, keadaan di sana (Cox’s Bazar) juga stabil dengan penurunan ketara kes dan kecederaan kecemasan selain pertambahan bilangan hospital medan yang beroperasi di kem pelarian itu,” katanya kepada Bernama dalam wawancara khas bersempena Hari ATM ke-87 baru-baru ini.

ATM diberi mandat mengoperasikan HMM bermula 20 Nov 2017 hingga penghujung tahun ini bagi menampung keperluan kesihatan dan perubatan komuniti Rohingya di kem pelarian tersebut.

Namun operasi HMM ditamatkan lebih awal dan semua petugas dibawa pulang ke Malaysia pada 26 Mac lepas.

Mengulas lanjut, Affendi berkata sepanjang operasi, HMM mengendalikan 108,038 kes termasuk pembedahan dan menyambut kelahiran.

“Pengoperasian HMM pernah diperakui oleh Pertubuhan Kesihatan Dunia sebagai HMM Tahap 3 terbaik iaitu HMM menjadi pusat rujukan bagi hospital lain di sekitar Cox’s Bazar,” katanya.

Mengulas perkembangan lain, beliau berkata pada masa ini seramai 1,361 pegawai dan anggota ATM terbabit dalam penugasan membantu Polis Diraja Malaysia menguatkuasakan Perintah Kawalan Pergerakan Pemulihan (PKPP) termasuk Perintah Kawalan Pergerakan Diperketatkan (PKPD) Bersasar di Perlis dan Kedah melalui pelaksanaan sekatan jalan raya. – Bernama


Kereta api tak berhenti: KTMB ambil dua minggu lengkapkan siasatan

KUALA KRAI, 7 Jamadilakhir 1443H, Isnin – Keretapi Tanah Melayu Berhad (KTMB) mengambil masa dua minggu bagi melengkapkan siasatan berhubung insiden kereta api tidak berhenti di Hentian Kuala Gris.

Ketua Pegawai Operasi KTMB, Mohd Zain Taha berkata, satu panel siasatan telah diwujudkan bagi melakukan siasatan lebih terperinci dengan mengambil kira semua aspek.

“Empat petugas iaitu pemandu, pembantu pemandu, penyelia kereta api dan pemeriksa tiket sudah digantung tugas buat sementara waktu, sepanjang tempoh siasatan.

“Kakitangan lain yang terbabit dalam insiden semalam turut dipanggil sebagai saksi.

“KTMB menganggap insiden ini tidak sepatutnya berlaku dan kita akan pastikan beberapa langkah akan diambil bagi memastikan ia tidak berulang pada masa akan datang,” katanya seperti dipetik portal tempatan hari ini.

Bagaimanapun tegas beliau, tindakan yang akan diambil nanti bergantung kepada penilaian panel terhadap kes itu.

Mohd Zain berkata, panel siasatan yang diwujudkan dalam insiden berkenaan adalah prosedur biasa bagi membantu menangani sesuatu insiden yang berlaku dalam KTMB, dan kejadian yang berlaku adalah kali pertama.

“Dalam insiden semalam, KTMB sekali lagi memohon maaf kepada semua warga Kuala Gris dan pelajar sekolah terutamanya kepada ibu bapa serta pihak SMK Dabong selain penduduk di kawasan sekitar atas kejadian yang berlaku semalam,” katanya.

Semalam keterujaan 100 pelajar SMK Dabong untuk ke sekolah pada hari pertama penggal ketiga 2021/2022 lebur dan mereka terpaksa ponteng sekolah berikutan kereta api yang sepatutnya mereka naiki tidak berhenti di Hentian Kuala Gris.


Anwar nafi cuba terapkan konsep Islam berlebihan dalam kerajaan

JITRA, 28 Zulkaedah 1444H, Sabtu – Perdana Menteri, Datuk Seri Anwar Ibrahim menafikan beliau cuba menerapkan konsep Islam secara berlebihan dalam pentadbirannya apabila mahu memperluas peranan Jabatan Kemajuan Islam Malaysia (JAKIM) seperti yang didakwa segelintir pihak.

Beliau berkata, tuduhan yang dilemparkan ke atasnya oleh segelintir kecil orang bukan Islam itu menunjukkan golongan itu tidak faham kepentingan mendidik umat Islam mengenai konsep sebenar agama itu.

“Saya mahu JAKIM bukan bicara soal agama sahaja, bukan soal aspek-aspek perundangan Islam sahaja, JAKIM sekarang di bawah pentadbiran saya sebagai Perdana Menteri dan Kerajaan Perpaduan diperluas tugas, bicara soal ekonomi, lihat program digital, lihat kokurikulum pendidikan.

“Tanggungjawab itu lebih luas supaya nilai Islam itu diterapkan dan ini ditentang oleh pihak yang tidak faham, kelompok kecil bukan Islam yang menulis secara kasar dia kata ‘Anwar sekarang ini mempamerkan sikap Islamist yang kukuh yang cuba diselindungi selama ini dengan mengarahkan JAKIM menguasai semua sistem’,” katanya.

Beliau berkata demikian ketika berucap pada majlis Sambutan Jubli Intan Sekolah Menengah Agama (SMA) Nahdhah Hasanah Melele, Kodiang dekat sini hari ini.

Turut hadir pada majlis itu Menteri Pendidikan Fadhlina Sidek, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dan Pengetua SMA, Nahdhah Hasanah Melele Mohd Jamil Sadaqi Tajuddin.

Anwar menjelaskan jika umat Islam di negara ini tidak mendapat kefahaman sebenar mengenai ajaran Islam, ia dibimbangi boleh mengakibatkan berlakunya pertembungan antara masyarakat di negara ini.

“Saya nak beritahu rakan-rakan saya yang bukan Islam, terima kasih atas sokongan mereka, tapi mereka juga harus faham, kalau umat Islam ini ilmunya dangkal, kecenderungannya itu menghukum, kalau sikapnya itu bengis, keras, tidak membawa rakyat menarik dan meminati Islam, maka masa depan kita lebih celaru dari segi pertarungan, pertembungan, perbenturan antara dua pihak ini,” katanya.

Beliau juga berkata selama tujuh bulan mentadbir negara, kerajaannya tidak pernah menerima sebarang tentangan daripada bukan Islam, sebaliknya mereka hanya bertanyakan tentang usaha yang hendak dilakukan kerajaan.

Sementara itu, Anwar berkata beliau mengalu-alukan golongan ilmuan, guru Islam dan ustaz memberikan pandangan mereka terhadap kerajaan, namun mengingatkan mereka untuk tidak terbawa-bawa dengan politik perpecahan.

“Jadi kalau kita nak pertahankan Islam, ada banyak lagi perkara boleh kritik saya, saya boleh terima, boleh kritik kerajaan, saya boleh terima, tapi fitnah tidak boleh.

“Ada pandangan umpamanya kalau tidak bersama dengan parti itu, bukan Ahli Sunnah Waljamaah, bukan itu parah? Ustaz-ustaz guru agama mesti tegur, janganlah kita punyai ketaksuban kepada parti mengatasi segala,” katanya. – Bernama


Womanhood is beyond gender equality

I DREAM of a day where celebrations of women’s day become entirely about women.

Where world leaders stop talking about gender equality on women’s day, as if being equal is the highest form of recognition we seek for in defining our roles as women.

Women of Malaysia are finding stars, flying rockets, competing to be astronauts, ocean drill and the majority of frontliners of a major 21st century pandemic.

The world is our oyster. Then at home we find time to love, teach and nurture our young, and care for our spouses and other family members.

All these we perform simultaneously, despite imperfections, balancing home and work life, with the utmost sincerity of our hearts.

Despite the stress and the toil, we brave forwards. These achievements are for the purpose of our own happiness, and to seek the pleasure of Allah our creator.

These deeds are independent of any form of gender equalisation.

Be that as it may we also do not rejoice in the reports of The Gender Global Gap, that says Malaysian females are “consistently more excellent that their male counterparts in education, especially in the subjects of Science and Maths” for example.

These males are our sons and our future leaders. As such they would need our support so that they too can enjoy excellence in any field they choose.

We are at peace with the fact that not all companies might find “30 percent managerial positions for women”.

After all we are consistently home managers anyway. And that is absolutely okay.

I wish that someday happens soon. So that my daughters do not find themselves constantly, in a state of mental competition with boys each time they climb a social rung, and instead strive to learn and embrace their differences so that they find strength in complementing each other.

I #choosetochallenge gender equality and instead be my own woman. Defined by terms that are not related to rivalry against fellow man and kin.

“If any do deeds of righteousness be, they male or female and have faith, they will enter Heaven, and not the least injustice will be done to them,” Al Nisa:124

Allah is enough as our Protector.

Dr Siti Nurhayati Adznan
Ketua Wanita ISMA Alor Gajah


PAS mahu Malaysia lebih tegas beri tekanan isu Palestin

BANGI, 5 Rabiulakhir 1445H, Jumaat – Kerajaan perlu mencontohi negara-negara luar seperti Sudan, Lubnan dan Algeria yang lebih ke hadapan dalam menghadapi peperangan Israel-Palestin.

Presiden PAS, Tan Sri Abdul Hadi Awang berkata, ketegasan itu perlu dizahirkan kepada pertubuhan antarabangsa bagi membolehkan tindakan undang-undang terhadap negara haram Israel diambil.

Katanya, langkah itu diyakini mampu membela Palestin daripada belenggu rejim negara penjajah tersebut.

“Ketika ini, kerajaan dilihat tidak memberikan sokongan kuat kepada kerajaan Palestin yang hebat diserang tentera Israel.

“Mungkin disebabkan masih terikat dengan resolusi yang dibuat Amerika Syarikat (AS) dan negara Barat berhubung resolusi pendamaian di antara negara berkenaan,” katanya seperti dilapor media tempatan, hari ini

Abdul Hadi berkata, meskipun resolusi itu dibuat namun sehingga kini rejim negara haram itu tidak menghormati semua perjanjian berkenaan.

Malah, katanya, Israel masih memindahkan rakyat mereka ke Palestin secara haram.

“Rakyat Palestin pula dihalau daripada rumah mereka. Israel berbuat demikian bagi menjayakan agenda Zionis mereka,” tegasnya.

Terbaharu, rejim negara haram itu menyasarkan sekolah kendalian Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) di Khan Younis.

Situasi getir itu menyebabkan ratusan jadi mengsa termasuklah bayi, kanak-kanak dan wanita yang syahid angkara bom negara haram tersebut.


Israel digesa hentikan keganasan di Jenin

NEW YORK, 16 Zulhijjah 1444H, Rabu – Tabung Kanak-Kanak Pertubuhan Bangsa-Bangsa Bersatu (UNICEF) menggesa supaya keganasan bersenjata di bandar Jenin, Tebing Barat yang diduduki, dihentikan serta-merta, susulan kematian tiga kanak-kanak pada Isnin.

“UNICEF kesal dengan semua tindakan keganasan terhadap kanak-kanak dan menyeru supaya serangan bersenjata dihentikan segera,” kata UNICEF dalam satu kenyataan.

Menurut laporan terkini, sekurang-kurangnya tiga kanak-kanak terbunuh dan ramai lagi cedera, sementara ratusan keluarga kehilangan tempat tinggal akibat pertempuran berterusan di wilayah itu.

Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serangan berulang pengganas Israel ke atas bandar-bandar Palestin.

Tentera Israel pada Isnin melancarkan operasi ketenteraan terbesarnya di Jenin dalam tempoh lebih 20 tahun, dengan sekurang-kurangnya 10 rakyat Palestin terbunuh dan lebih 100 yang lain cedera, menurut Kementerian Kesihatan.

“Dalam dua tahun kebelakangan ini, kanak-kanak telah menyaksikan kitaran keganasan berulang dengan tiga peningkatan.

“Ia berlaku sekitar Semenanjung Gaza dan banyak insiden berkaitan konflik di Tebing Barat, termasuk Baitulmaqdis Timur,” katanya.

Sebanyak 33 kanak-kanak – 27 rakyat Palestin dan enam warga Israel – terbunuh sejak awal tahun ini.- Agensi


ADUN DAP langgar SOP: Pihak berkuasa dirayu tak pilih bulu

Oleh Ainul Illia Meor Suzurudin

BANGI, 27 Rabiulawal 1442H, Jumaat – Pihak berkuasa diharap tidak bersikap ‘pilih bulu’ dalam mengendalikan isu pemimpin mahupun ahli politik yang melanggar prosedur operasi standard (SOP) Perintah Kawalan Pergerakan Bersyarat (PKPB).

Ini termasuk kes Ahli Dewan Undangan Negeri (ADUN) Ketari, Young Syefura Othman yang didakwa melanggar SOP ketika menyambut ulang tahun kelahiran di pantai sebuah resort, Sepang baru-baru ini.

Young Syefura atau juga dikenali sebagai Rara telah menyiarkan gambar sambutan ulang tahun kelahiran di akaun Instagramnya sebelum gambar itu dipadamkan.

Gambar itu dilaporkan menunjukkan Syefura bersama empat orang tanpa penjarakan fizikal dan tidak memakai pelitup muka.

Bagaimanapun, Syefura dikatakan telah memohon maaf dan bersedia untuk disiasat oleh pihak berkuasa jika tindakannya melanggar SOP.

Mengulas isu berkenaan, Naib Pengerusi Pertubuhan Pembela-Pembela Islam (PEMBELA), Mohd Nor Izzat Johari berkata, sekiranya Syefura tidak didakwa, jelas menunjukkan penguatkuasa di negara masih di tahap lemah dan rendah.

“Saya hanya harapkan pihak berkuasa tidak berat sebelah atau ‘pilih bulu’. Tak kira sama ada individu daripada kerajaan yang mentadbir atau pihak pembangkang, mesti diambil tindakan.

“Perlu diambil berat kerana perkara ini melibatkan integriti dan kepercayaan rakyat kepada perundangan Malaysia, yang dilihat semakin hari semakin longgar,” katanya ketika dihubungi Ismaweb.net, hari ini.

Dalam pada itu, beliau turut menyentuh mengenai isu Menteri Perusahaan, Perladangan dan Komoditi, Datuk Dr Mohd Khairuddin Aman Razali yang didakwa melanggar perintah kuarantin 14 hari, selepas pulang daripada lawatan ke Turki pada 7 Julai lalu.

Khairuddin telah dikenakan kompaun RM1,000 kerana gagal mematuhi peraturan berkaitan pencegahan COVID-19 dan berinisiatif memulangkan semula gajinya selama empat bulan iaitu dari Mei hingga Ogos.

Bagaimanapun, jumlah kompaun yang dikenakan terhadap Khairuddin dipertikai dan dibandingkan dengan kes-kes ingkar kuarantin sebelum ini yang dikenakan denda lebih tinggi, didakwa di mahkamah, malah ada sehingga dipenjara.

“Saya juga hairan apabila ada Ahli Parlimen yang kononnya menyerahkan gaji sebagai tanda minta maaf.

“Atau saya mungkin tidak perasan bahawa undang-undang Malaysia hanya untuk marhaen dan kebal untuk semua wakil rakyat?

“Seruan saya kepada rakyat Malaysia, marilah kita jaga diri kita bersama kerana majoriti wakil rakyat sudah tidak menjaga kita,” katanya.


Malu dedah ahli keluarga terlibat dadah punca jenayah berat berlaku: Ayob Khan

KUALA LUMPUR, 16 Rejab 1443H, Jumaat – Ahli keluarga yang malu dan merahsiakan pembabitan individu aktif dengan penyalahgunaan dadah adalah antara punca kepada perlakukan jenayah sehingga berlaku kes bunuh diri.

Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, tindakan merahsiakan akan menyebabkan pihak berkuasa tidak dapat mengambil langkah awal bagi mengatasi masalah ketagihan dadah hingga menyebabkan berlakunya kes jenayah berat.

“Segelintir masyarakat kurang peka atau prihatin dengan keadaan jiran atau yang berlaku di sekeliling mereka dalam keadaan tempoh Perintah Kawalan Pergerakan (PKP).

“Sikap ambil tahu atau peka juga semakin terhakis pada masa ini disebabkan masing-masing memfokuskan kepada mencari nafkah semata-mata dalam tempoh pandemik,” katanya seperti dipetik portal tempatan, hari ini.

Rabu lalu, seorang wanita berusia 54 tahun mati dengan lehernya putus selepas disyaki dibunuh anak tirinya menggunakan parang di Kampung Dalam Senduk, Jerek, Gua Musang.

Dalam pada itu, Ayob berkata, apabila keluarga dan masyarakat tidak membantu maka sukar program rawatan dan pemulihan dapat dilaksanakan ke atas penagih dadah tegar.

“Ia adalah disebabkan ahli keluarga penagih yang enggan bekerjasama untuk membantu ahli keluarga mereka yang ketagihan dadah kepada pihak berkuasa.

“Tindakan tidak ambil peduli ini akan memperlihatkan pihak kerajaan gagal membantu golongan penagih dadah sepenuhnya,” katanya.

Berdasarkan statistik JSJN Bukit Aman, seramai 99 penagih dadah terbabit dalam jenayah berat sepanjang tahun ini.

Manakala 354 orang penagih dikesan terbabit jenayah berat sepanjang tahun lalu.


PH yakin dapat pertahan 3 negeri

SEREMBAN, 16 Zulhijjah 1444H, Rabu – Pakatan Harapan (PH) optimis gabungan bersama Barisan Nasional (BN) dapat memperkukuhkan sokongan, sekali gus membolehkan ia mempertahankan kemenangan bagi tiga negeri iaitu Negeri Sembilan, Selangor dan Pulau Pinang menjelang Pilihan Raya Negeri (PRN) kali ini.

Timbalan Presiden PKR, Rafizi Ramli berkata, hasil kaji selidik dan data setiap bulan mendapati, tahap kepuasan pengundi terhadap pentadbiran kerajaan PH di ketiga-tiga negeri terbabit adalah tinggi.

Beliau berkata, Negeri Sembilan di bawah pentadbiran Menteri Besar Datuk Seri Aminuddin Harun meraih peratusan tertinggi iaitu 75 peratus, satu petanda positif dalam potensi bagi mempertahankan negeri berkenaan.

“Mengikut data daripada Januari hingga Mei, antara soalan paling biasa ditanyakan kepada pengundi dalam kaji selidik itu, adakah mereka menyokong dan berpuas hati dengan kerajaan negeri sedia ada ini?

“Sebanyak 75 peratus pengundi di Negeri Sembilan menjawab, mereka berpuas hati dengan kerajaan negeri yang ada sekarang ini iaitu peratusan paling tinggi daripada keenam-enam negeri, kita doakan keadaan ini berterusan,” ketika berucap pada program Ceramah Jelajah MADANI Dewan Undangan Negeri (DUN) Sikamat di sini malam tadi.

Rafizi berkata, meskipun tidak memperincikan data bagi negeri-negeri lain, beliau optimis tahap kepuasan hati yang tinggi ditunjukkan oleh pengundi terutamanya bagi pengundi berusia 30 tahun ke atas memberikan petunjuk positif PH akan kekal menerajui negeri berkenaan.

Turut mengadakan PRN kali ini adalah Kedah, Terengganu dan Kelantan yang ditadbir oleh PAS.

Sementara itu Aminuddin dalam ucapannya berkata selaras dengan penubuhan Kerajaan Perpaduan, kekuatan PH dan BN di negeri itu diyakini kukuh untuk terus mentadbir serta memacu ekonomi demi kesejahteraan rakyat.

Beliau berkata PH dan BN akan turun berkempen di semua kawasan yang ditandingi kedua-dua gabungan itu bagi menggandakan usaha memastikan kemenangan berpihak kepada Kerajaan Perpaduan. – Bernama


Tubuh parti baharu hanya rugikan Melayu, untungkan musuh

BANGI, 17 Zulkaedah 1444H, Selasa – Penubuhan parti baharu meskipun atas alasan Melayu-Islam hanya merugikan orang Melayu kerana langkah itu lebih cenderung menguntungkan musuh politik, kata Timbalan Presiden PAS, Datuk Seri Tuan Ibrahim Tuan Man.

Terdahulu, bekas Ketua Pemuda UMNO, Khairy Jamaluddin dilapor mempertimbangkan untuk menubuhkan parti baharu disebabkan pasaran politik yang agak tepu.

Bekas Ahli Parlimen Rembau itu berkata, sejak beberapa minggu ini beliau melihat ada kebarangkalian untuk membuka parti lain.

“Saya lihat jika kita dapat permulaan kedua dalam politik, kenapa tidak permulaan itu ‘on our own terms’ (mengikut syarat kita sendiri),” kata Khairy.

Walaupun perkara itu belum pasti, Tuan Ibrahim berkata, PAS melihat tiada keperluan untuk mewujudkan parti baharu kerana ia hanya akan memecahkan sokongan.

“Adalah lebih baik, rakan-rakan bekas UMNO menyertai PN sama ada menjadi terus ahli PN atau menyertai mana-mana parti komponen dalam PN.

“Ini kerana, kewujudan banyak parti Melayu hanya akan merugikan kita dan menggembirakan musuh politik,” katanya seperti dilapor Berita Harian.

KJ sebelum ini dipecat daripada UMNO atas dakwaan melakukan sabotaj parti pada kempen Pilihan Raya Umum Ke-15 (PRU15) lalu.

Ia susulan ucapannya yang menyatakan ‘parti itu sudah sesat dan mahu membersihkannya’ ketika berkempen pada PRU15


Selepas Ramasamy, Ustazah Nazirah ambil tindakan terhadap ADUN Bagan Dalam

Oleh Zuhayati Yazid

BANGI, 22 Syaaban 1443H, Jumaat – Ustazah Nazirah Nanthakumari Abdullah dilaporkan sudah mengambil tindakan undang-undang terhadap Ahli Dewan Undangan Negeri (ADUN) Bagan Dalam, Satees Muniandy.

Ia susulan beberapa kenyataan berbaur fitnah yang dilemparkan beliau berhubung kes anak-anak Loh Siew Hong, baru-baru ini.

Tindakan perundangan berkenaan dibuat menerusi Unit Undang-Undang Multiracial Reverted Muslims (MRM) yang dikendalikan oleh pendakwah bebas, Firdaus Wong Wai Hung.

“InsyaAllah akan ada beberapa lagi individu termasuk netizen yang menulis komentar jelik akan diambil tindakan.

“Kami boleh juga kesan IP & individu walaupun mereka bersembunyi di sebalik ‘fake account’ dengan baling batu sembunyi tangan.

“Apabila datangnya kebenaran maka kebatilan akan lenyap. Bismillah…,” katanya dalam kenyataan, hari ini.

Sebelum ini, tindakan sama diambil terhadap Timbalan Ketua Menteri II Pulau Pinang, Dr P Ramasamy berikutan fitnah yang dilempar.

Dalam masa sama, MRM menghargai sokongan daripada orang ramai bagi membolehkan pihaknya melakukan amar makruf nahi mungkar dengan lebih lancar dan berkesan.

Sebelum ini, Ustazah Nazirah yang melindungi ketiga-tiga anak Loh bukan sahaja dituduh menculik bahkan pernah menerima ugutan bunuh.

Loh selaku pemohon memfailkan writ habeas corpus terhadap Ustazah Nazirah selaku responden pertama dan pihak yang menahan ketiga-tiganya sebagai responden kedua.

Pada 21 Februari lalu, Mahkamah Tinggi Kuala Lumpur memerintahkan tiga beradik yang dalam jagaan Jabatan Kebajikan Masyarakat (JKM) diserahkan kepada ibu kandung mereka, selepas membenarkan permohonan habeas corpus difailkan.


Judi: Ambil mudah isu keselamatan, punca rakyat diam diri

BANGI, 22 Zulhijjah 1441H, Rabu – Lebih ramai rakyat akan berani tampil untuk membantu serta memberikan maklumat kepada pihak berkuasa sekiranya keselamatan mereka benar-benar dijamin.

Demikian tegas Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin.

Sehubungan itu, beliau berharap, kerajaan dapat memastikan bahawa pihak yang tampil membuat aduan selamat daripada ancaman mana-mana pihak yang mempunyai niat tidak baik.

“Pemberi maklumat perlu dilindungi terutama daripada tauke judi, gangster upahan dan segelintir kecil anggota keselamatan yang rosak ‘disuap rasuah’.

“Saya yakin lebih ramai di kalangan rakyat Malaysia yang akan keluar ke hadapan membantu kerajaan dan pihak berkuasa bagi membanteras pelbagai kegiatan haram yang ditaja oleh taikun judi termasuklah perjudian pelacuran, pengedaran dadah, pemalsuan dokumen identiti pengenalan dan sebagainya,” katanya dalam satu kenyataan, hari ini.

Pada masa sama, Prof Zainur turut mengucapkan tahniah kepada pengasas Pengasas Hot Burger Malaysia, Mohd Asri Hamid serta Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) yang menyokong usaha untuk mendaulatkan kebenaran dan menyuburkan integriti di negara tercinta.

“Keberanian Mohd Asri membongkar salah laku pihak yang menyalahgunakan kuasa seharusnya dipuji dan disokong,” katanya.

Semalam, seorang lagi pegawai penguat kuasa Majlis Bandaraya Shah Alam (MBSA) ditahan bagi membantu siasatan menerima rasuah dan melindungi premis perniagaan tanpa lesen di Sungai Buloh, petang ini.

Tangkapan terbaharu itu tahanan SPRM sudah menjadi empat pegawai penguat kuasa MBSA dan seorang warga asing keturunan Acheh, hasil siasatan sejak jam 9 pagi semalam.


Krisis ekonomi sebabkan kes curi, rompakan berleluasa di Lubnan

BEIRUT, 2 Safar 1442H, Ahad – Kes kecurian dan rompakan di Lubnan semakin meningkat akibat krisis ekonomi ketika ini, bahkan penduduk juga risau dengan keadaan itu sehingga mempertimbangkan untuk membeli senjata api.

Dua penduduk dengan syarat tidak mahu nama mereka disebut, berkongsi cerita dengan Middle East Eye berkenaan mengapa mereka memilih untuk membeli senjata api.

“Dalam satu bulan, saya mendengar banyak orang diragut dan dirompak.

“Ketidakadilan telah mengambil alih. Saya rasa saya harus melindungi diri saya,” kata Nidal bukan nama sebenar.

Seperti kebanyakan orang di Lubnan, Nidal telah mengeluarkan sebanyak mungkin wang dari akaun banknya, kerana had pengeluaran untuk dolar Amerika Syarikat (AS) dilaksanakan pada akhir September 2019, menyebabkan panik di seluruh negara.

Tetapi dengan adanya wang di rumah dan Nidal tinggal sendirian, dia menyedari seperti kebanyakan orang lain bahawa dirinya sekarang berada dalam keadaan berisiko.

Senjata api Nidal, yang dibeli dengan harga AS$500 kini bernilai lebih daripada lima kali ganda gaji minimum negara.

“Saya tidak pernah menyangka saya harus memiliki senjata,” katanya.

Rompakan yang kerap berlaku di Lubnan ketika ini bukanlah rompakan bank, tetapi hanya mereka yang mencuri lampin pakai buang dan sejumlah wang kecil di farmasi tempatan.

Di farmasi lain, di pinggir bandar Beirut utara Jdeideh, seorang lelaki mengeluarkan senapang dimilikinya dengan panik kerana ingin mencuri wang tunai di kaunter.

Sekurang-kurangnya 55 peratus penduduk Lubnan hidup dalam kemiskinan menurut Pertubuhan Bangsa-Bangsa Bersatu (PBB).

Mata wang tempatan Lubnan juga telah kehilangan kira-kira 80 peratus nilainya sejak tunjuk perasaan terhadap pemerintah pertama kali bermula Oktober tahun lalu.

Menambah kepada situasi buruk itu, letupan besar di pelabuhan Beirut pada 4 Ogos menyebabkan sekitar 200 orang mati, lebih daripada 6,000 cedera dan 300,000 kehilangan tempat tinggal.

Hasan Diab, Perdana Menteri ketika itu, mengundurkan diri kurang daripada seminggu kemudian.

Di tengah keadaan ekonomi yang semakin buruk dan meningkatnya jenayah, Nour bukan nama sebenar seperti Nidal, takut akan keselamatannya.

“Saya berfikir untuk membeli senjata ketika keadaan keselamatan mulai berisiko,” katanya. – Agensi


Kaunter kerajaan beroperasi secara fizikal mulai 1 Julai

BANGI, 18 Zulkaedah 1442H, Selasa – Pembukaan kaunter perkhidmatan kerajaan di seluruh negara akan beroperasi secara fizikal mulai 1 Julai ini, menurut Ketua Setiausaha Negara (KSN), Tan Sri Mohd Zuki Ali.

Bagaimanapun, perkhidmatan kaunter secara fizikal itu tertakluk dengan beberapa tatacara pengoperasian, katanya.

Beliau berkata, pengoperasian itu membabitkan perkhidmatan yang tidak boleh dilaksanakan secara dalam talian dengan kapasiti petugas kaunter tidak melebihi 50 peratus dan kehadiran secara fizikal hanya melalui temu janji berjadual.

“Ketua Jabatan hendaklah memastikan semua SOP COVID-19 yang dikeluarkan Majlis Keselamatan Negara dan Kementerian Kesihatan dipatuhi setiap masa dalam mengimbangi penyampaian perkhidmatan yang optimum kepada pelanggan dan pencegahan penularan wabak COVID-19 di tempat bertugas,” katanya.

Mohd Zuki berkata, ketika ini tiada pengoperasian perkhidmatan kaunter kerajaan secara fizikal dalam tempoh Fasa Pertama Pelan Pemulihan Negara, kecuali untuk kesihatan, balai polis, dan pintu masuk antarabangsa membabitkan kastam, imigresen serta kuarantin sejak 1 Jun lalu.


Hakim lain dengar bicara kes saman FGV Holdings terhadap Isa Samad

KUALA LUMPUR, 5 Rejab 1443H, Isnin – Perbicaraan kes saman FGV Holdings Berhad terhadap bekas Pengerusinya, Tan Sri Mohd Isa Abdul Samad serta bekas Presiden dan Ketua Pegawai Eksekutif Kumpulan syarikat itu, Datuk Mohd Emir Mavani Abdullah yang akan bersambung di Mahkamah Tinggi di sini pada 21 Februari ini, akan didengar di hadapan hakim lain.

Saman itu difailkan FGV Holdings bagi menuntut ganti rugi berjumlah RM7.69 juta membabitkan kondominium mewah di Troika, Persiaran KLCC yang didakwa dibeli dengan harga melebihi pasaran.

Peguam Lavinia Kumaraendran yang mewakili Mohd Isa selaku defendan pertama berkata perbicaraan kes itu akan didengar di hadapan Pesuruhjaya Kehakiman Datuk Mohd Arief Emran Arifin, menggantikan Pesuruhjaya Kehakiman Quay Chew Soon yang telah berpindah ke Mahkamah Tinggi Pulau Pinang.

“Pada prosiding pengurusan kes kali pertama menerusi Zoom di hadapan Yang Arif Datuk Arief Emran hari ini, mahkamah menetapkan perbicaraan bersambung 21 dan 23 Februari serta 28 dan 29 Mac ini,” katanya ketika dihubungi Bernama hari ini.

Lavinia berkata plaintif akan mengemukakan 32 lagi saksi untuk memberi keterangan, namun mahkamah mengarahkan pihak-pihak mempertimbangkan semula klasifikasi dokumen-dokumen agar jumlah saksi boleh dikurangkan.

Seramai 13 saksi plaintif telah memberi keterangan pada perbicaraan kes saman itu yang bermula awal 2020.

FGV Holdings Berhad selaku plaintif menerusi kenyataan kepada Bursa Malaysia pada 30 November 2018, menjelaskan saman difailkan terhadap kedua-dua defendan itu adalah berhubung pembelian kondominium mewah di Troika, Persiaran KLCC oleh FGV dengan harga dikatakan melebihi pasaran.

Syarikat itu memaklumkan saman berkenaan juga berkaitan penyalahgunaan kenderaan syarikat dan faedah petrol oleh Mohd Emir.

Justeru, FGV menuntut RM4.54 juta daripada kedua-dua defendan berhubung pembelian kondominium berkenaan dan RM3.15 juta daripada Mohd Emir atas dakwaan menyalahgunakan kenderaan syarikat serta faedah petrol, selain menuntut faedah pada kadar lima peratus setahun terhadap ganti rugi diberikan mulai dari tarikh pemfailan saman itu sehingga tarikh penyelesaian penuh dan muktamad. – Bernama


Kerajaan tak tegas punca rakyat bukan Melayu tak kuasai bahasa kebangsaan

Oleh Siti Hafidah Abd Ghaffar

BANGI, 2 Safar 1443H, Khamis – Kerajaan patut memainkan peranan lebih jitu bagi memastikan bahasa kebangsaan dimartabat, dengan tidak berkompromi penggunaan bahasa lain dalam urusan rasmi negara, tidak kira apa jua bentuk dan sifatnya.

Felo Utama Institut Kajian Etnik (KITA), Universiti Kebangsaan Malaysia, Prof Emeritus Datuk Dr Teo Kok Seong berkata, sikap tidak tegas kerajaan telah menyebabkan tiada usaha bersungguh-sungguh dalam kalangan bukan Melayu, untuk menguasai bahasa kebangsaan dengan baik.

“Ini kerana mereka mengetahui pasti akan adanya terjemahannya dalam bahasa-bahasa lain.

“Dengan ini, langsung tiada usaha serius untuk menguasai bahasa kebangsaan dengan baik,” katanya ketika dihubungi Ismaweb.net hari ini.

Dalam pada itu, Kok Seong turut berkongsi pandangan bagi melahirkan rasa cinta kepada bahasa kebangsaan dalam kalangan rakyat, khususnya kepada bukan Melayu.

Antaranya, mereka dikehendaki mempelajarinya atas orientasi integratif, yakni untuk menjadi sebahagian daripada komuniti bahasa Melayu.

Jelasnya, cara begini dapat dilihat pada etnik Cina Malaysia yang berhjirah ke Australia misalnya, yang dengan sukarela mahu segera berintegrasi, malah berasimilasi ke dalam struktur sosial di sana, antaranya dengan menguasai bahasa Inggeris dengan baik dan dengan kadar cepat.

Sebaliknya yang berlaku di Malaysia ialah mereka yang bukan Melayu ini rata-ratanya memilih untuk mempelajari bahasa Melayu atas orientasi instrumental, yakni sebagai syarat yang diperlukan, iaitu sebagai mata pelajaran wajib untuk lulus seluruh peperiksaan awam.

Untuk itu, Kok Seong berkata, mereka akan bertungkus-lumus untuk memperoleh gred yang diperlukan.

“Setelah berjaya dalam hal ini, antaranya dengan menghafal karangan dan mengambil tuisyen untuk memahami selok-belok nahu bahasa Melayu, ia akan semacam dipersetankan, yakni tidak dipentingkan lagi dalam kehidupan nasional mereka sebagai rakyat negara ini, apatah lagi dalam kehidupan domestik di rumah dan dalam komuniti Cina.

“Selain orientasi salah ini, kebenaran penggunaan empat bahasa dalam kehidupan nasional, iaitu bahasa kebangsaan, bahasa Inggeris, bahasa Mandarin dan bahasa Tamil, sebagai bahasa utama, yang sepatutnya menggunakan bahasa kebangsaan sahaja, sangat tidak membantu dalam usaha memupuk rasa cinta kepada bahasa kebangsaan.

“Dengan fenomena begini, kewujudan bahasa kebangsaan dilihat sebagai simbolik semata-mata, yakni sekadar perhiasan dan tidak lebih daripada itu kerana tiada peranan fungsional langsung padanya dalam erti kata sebagai identiti negara,” katanya.

Mengulas lanjut, beliau berkata, ini kerana bahasa kebangsaan boleh digantikan walaupun dalam urusan rasmi negara oleh bahasa-bahasa lain, sama ada dalam bentuk terjemahan lisan mahupun tulisan, atas alasan kepentingan awam.

“Terjemahan ini tidak boleh dilakukan lagi setelah sekian lama kita merdeka. Ia hendak dihentikan serta-merta untuk memartabatkan bahasa kebangsaan dalam semua bidang penggunaan, lebih-lebih lagi yang rasmi,” tegasnya.


PAS harap pengundi pilih pemimpin ada agenda penyatuan ummah

BANGI, 12 Rabiulakhir 1443H, Rabu – PAS mengharapkan pengundi Melaka lebih rasional memilih kepimpinan yang mempunyai agenda penyatuan ummah, kata Ketua Dewan Ulama, Ustaz Nik Muhammad Zawawi Salleh.

“Kalau kita berjaya atas nama penyatuan ummah, pada Pilihan Raya Umum ke-15 (PRU15) penyatuan ini akan jadi lebih kuat lagi,” katanya.

Sementara itu, mengulas mengenai keputusan bersama Perikatan Nasional (PN) berbanding Muafakat Nasional (MN) dalam menghadapi Pilihan Raya Negeri (PRN), katanya, akar umbi PAS dididik sikap taat dan setia yang merupakan sikap semula jadi ahli parti Islam itu.

“Perkara berkenaan diputuskan oleh Majlis Syura Ulama dan diselaras ahli jawatankuasa PAS pusat. Ahli-ahli PAS seluruh negara berpuas hati.

“Sifat semula jadi ahli PAS akur dengan keputusan Majlis Syura,” katanya seperti dipetik portal tempatan, hari ini.

Beliau mengulas laporan media yang mendakwa terdapat ketidakpuasan hati beberapa individu yang dikatakan ahli PAS Melaka berhubung keputusan parti tidak bersama UMNO menerusi MN.

Beliau menjelaskan, individu yang dilaporkan sebagai ahli PAS yang tidak berpuas hati dengan keputusan itu mungkin hanya lakonan oleh orang luar.

“Tidak ada (undi protes). Itu memang sahih, kecuali orang yang berlakon,” katanya.


Pemandu mabuk langgar tembok batu didenda RM2,200

Majistret Puteri Nursheila Rahimi menjatuhkan hukuman itu ke atas Wong Kam Fook, 56, selepas mengaku bersalah memandu di bawah pengaruh alkohol sebanyak 96 miligram (mg) dalam 100 mililiter darah, melebihi had yang ditetapkan iaitu 80mg.

Lelaki itu didakwa melakukan kesalahan berkenaan di Jalan Intisari, Desa Park City, di sini, pada 12.15 pagi, 29 Januari lepas.

Pegawai Pendakwa Inspektor Abdullah Khazali memohon mahkamah menjatuhkan hukuman setimpal sebagai pengajaran agar tertuduh tidak mengulangi kesalahan sama bagaimanapun tertuduh yang tidak diwakili peguam merayu hukuman denda minimun.

Mengikut fakta kes, pihak polis telah menahan Wong kerana disyaki memandu secara mabuk sehingga melanggar tembok batu Desa Park City. – Bernama


Mesej palsu kes culik kanak-kanak tular sejak 2017

BANGI, 4 Zulhijjah 1443H, Isnin – Polis Diraja Malaysia (PDRM) mengesahkan tidak menerima sebarang laporan polis berkaitan penculikan dan penjualan organ kanak-kanak seperti yang didakwa dalam satu mesej tular, baru-baru ini.

Ini susulan polis mengesan sebaran mesej palsu meminta masyarakat supaya berwaspada berkaitan kejadian penculikan membabitkan sekumpulan kanak-kanak yang diberi bahan terlarang, sehingga tidak mampu bercakap dan dibawa menaiki lori ayam bagi tujuan pemindahan organ di negara jiran.

Ketua Komunikasi Korporat PDRM, Skandaguru Anandan berkata, dalam mesej itu juga menyatakan bahawa pihak berkuasa telah melakukan pemeriksaan ke atas lori berkenaan dan menjumpai enam kanak-kanak, di mana tiga daripada mereka tidak boleh bercakap kerana telah disuntik dengan ubat kimia dan akan dihantar ke negara jiran untuk dibunuh serta organ dalaman mereka dijual.

Bagaimanapun, semakan mendapati mesej palsu itu telah tular sejak tahun 2017 dan kembali diulang siar di beberapa platform media sosial, katanya.

“Orang ramai dinasihatkan untuk tidak mudah percaya dengan berita-berita tidak berasas dan tidak ditentukan kesahihannya.

“Mana-mana individu yang dikesan menyebarkan berita-berita palsu, boleh disiasat dan didakwa mengikut Seksyen 233 Akta Komunikasi 1988 atas kesalahan penggunaan tidak wajar kemudahan rangkaian,” katanya dalam kenyataan, hari ini.


Waspada sindiket manipulasi bayaran bil utiliti

BANGI, 13 Zulhijjah 1442H, Jumaat – Polis Diraja Malaysia (PDRM) mengesan kewujudan modus operandi jenayah baharu yang memanipulasi sistem pembayaran bil utiliti untuk memperdaya mangsa.

Dalam kes dilaporkan, sindiket penipuan akan menghubungi mangsa yang mempunyai tunggakan bil utiliti dan menawarkan diskaun sekiranya mangsa membenarkan pihak mereka melunaskan bayaran itu.

Pengarah Jabatan Siasatan Jenayah Komersil, Datuk Mohd Kamarudin Md Din berkata, pihak sindiket akan mendahulukan wang mereka dalam urusan itu dan mendakwa resit bayaran digunakan untuk mendapatkan pengecualian cukai.

“Setelah mendapat persetujuan mangsa, pihak sindiket akan menggunakan cek-cek yang tiada nilai (cek tendang) untuk membuat pembayaran melalui mesin deposit milik penyedia perkhidmatan utiliti.

“Setelah pembayaran dibuat, sistem penyedia perkhidmatan akan memaparkan rekod bahawa bayaran bil telah dibuat,” katanya dalam kenyataan, hari ini.

Beliau berkata, pihak sindiket kemudian akan meminta mangsa membuat pindahan wang kepada mereka melalui akaun bank milik pihak ketiga.

Katanya, mangsa hanya akan sedar telah ditipu apabila pihak penyedia perkhidmatan gagal menunaikan cek-cek yang dimasukkan.

“Sehingga kini, satu laporan polis telah diterima di Kuala Lumpur pada bulan Julai 2021 melibatkan kerugian berjumlah RM8,500.

“Kes masih dalam siasatan. Pihak polis menggesa orang ramai yang mungkin telah menjadi mangsa untuk tampil membuat laporan polis di mana-mana balai polis berhampiran,” katanya.

Berikut adalah beberapa tips bagi mengelakkan diri daripada menjadi mangsa penipuan:

1. Orang ramai dinasihatkan agar tidak melayan sebarang panggilan dari nombor yang tidak dikenali;

2. Segala pembayaran bil utiliti hendaklah dibuat secara terus kepada penyedia perkhidmatan yang sah;

3. Gunakan portal SemakMule (https://semakmule.rmp.gov.my) untuk membuat semakan kesahihan nombor telefon dan nombor akaun bank yang diragui;

4. Hubungi CCID Scam Response Centre melalui talian 03-26101559/1599 sekiranya mempunyai sebarang keraguan mahupun maklumat berkenaan aktiviti jenayah komersil.


Masjid jadi pusat rawatan, muslim ringankan beban COVID-19 di India

NEW DELHI, 16 Ramadan 1442H, Rabu – Ketika India berdepan dengan lonjakan kes COVID-19 minggu lalu, kumpulan muslim bertindak meringankan beban kemudahan kesihatan dengan membantu pesakit kritikal melalui bekalan oksigen dan tempat tidur.

Bantuan itu termasuk mengubah masjid menjadi pusat rawatan kepada kira-kira 50 pesakit COVID-19, seperti di masjid Jahangirpura di barat kota Vaddara, Gujerat.

“Dalam beberapa hari setelah pembukaan kemudahan itu, semua 50 tempat tidur dipenuhi sehingga dapat anda membayangkan bagaimana tekanan dialami di hospital,” kata pemegang amanah masjid itu, Sheikh Irfan.

Beliau berkata, pihaknya akan menambah 50 kemudahan tempat tidur lagi sekiranya bekalan oksigen berfungsi.

Jumlah jangkitan meningkat dua kali ganda dalam tempoh 13 hari terakhir susulan penduduk di beberapa buah negeri terus menderita akibat kekurangan tempat tempat tidur serta bekalan oksigen di hospital.

Selasa lalu, India melaporkan 323,144 jangkitan baharu menjadikan perbezaan jumlah jangkitan dengan Amerika Syarikat sebanyak 17.6 juta kes.

Kementerian Kesihatan India turut melaporkan 2,771 kematian dalam tempoh 24 jam terakhir, di mana kira-kira 115 penduduk di negara itu menderita penyakit tersebut setiap sejam.

Pakar turut menjangkakan bahawa angka jangkitan mungkin akan meningkat.

Gujarat yang juga tempat kelahiran Perdana Menteri, Narendra Modi adalah salah satu negeri paling teruk terjejas di India.

Negeri itu melaporkan hampir 1,500 kes dan lebih 150 kematian pada Selasa. – Agensi


Lanjutkan moratorium secara bersasar

BANGI, 16 Rabiulawal 1442H, Isnin – Pelaksanaan pakej rangsangan ekonomi perlu diteruskan dalam Belanjawan 2021 kerana masih ramai rakyat, terutama golongan B40 dan M40 memerlukan bantuan secara langsung dan cepat.

Hakikatnya, golongan miskin, miskin bandar dan golongan yang dikategorikan sebagai ‘vulnerable’ seperti orang kurang upaya (OKU), ibu tunggal serta belia menganggur, begitu terkesan ketika Perintah Kawalan Pergerakan (PKP).

Justeru, bantuan kewangan bersifat pemberian berterusan hingga keadaan menjadi lebih baik  amat diperlukan mereka, kata Timbalan Pengarah Institut Dasar Ekonomi dan Kewangan, Universiti Utara Malaysia (UUM), Prof Madya Dr Irwan Shah Zainal Abidin.

“Mereka adalah golongan yang perlu disasarkan untuk diberikan bantuan kewangan secara berterusan, contohnya setiap bulan hingga keadaan menjadi lebih baik pada masa hadapan.

“Selain bantuan kewangan, mereka perlu bantuan daripada segi kesihatan mental dan pendidikan anak yang begitu sukar menjalani pembelajaran dalam talian akibat kekangan infrastruktur,” katanya dalam satu artikel yang disiarkan BH Online, hari ini.

Dalam pada itu, antara yang turut terkesan adalah golongan peniaga, terutama yang berniaga sendiri, perusahaan kecil dan sederhana (PKS) serta mereka yang berada dalam sektor tidak formal.

Beliau berkata, golongan ini masih memerlukan bantuan daripada kerajaan.

“Oleh itu, perlanjutan tempoh moratorium mungkin boleh dipertimbangkan. Namun, mesti dalam bentuk bersasar. Belanjawan ini juga perlu memperkenalkan strategi baharu berbentuk jangka sederhana,” katanya.

Selain itu dalam belanjawan ini juga, kata Dr Irwan Shah, kerajaan juga perlu memperkasakan jaringan keselamatan sosial sedia ada bagi memastikan keadaan lebih terkawal jika krisis dalam skala yang dialami sekarang berlaku pada masa hadapan.

Beliau berkata, cara tersebut adalah lebih baik selain cadangan untuk pengeluaran maksimum RM10,000 daripada akaun 1 Kumpulan Wang Simpanan Pekerja (KWSP) secara one-off bagi mengharungi cabaran impak pandemik COVID-19 ini.

“Namun, jika keadaan mendesak, cadangan ini boleh dipertimbangkan, terutama kesan gelombang ketiga COVID-19 yang impaknya kepada rakyat belum diketahui sepenuhnya.

“Namun, pengeluaran wang KWSP perlu dilihat sebagai jalan terakhir kerana ia membabitkan simpanan rakyat untuk hari tua,” katanya.


Hayat PKS ‘terkubur’ jika PKP Fasa 1 berbulan-bulan lagi

Oleh Ainul Illia Meor Suzurudin

BANGI, 18 Zulkaedah 1442H, Selasa – Hayat usahawan sektor perusahaan kecil dan sederhana (PKS) dijangka bakal berakhir segera sekiranya Perintah Kawalan Pergerakan (PKP) Fasa 1 berlarutan sehingga memakan masa berbulan-bulan lagi.

Penganalisis ekonomi, Prof Madya Dr Ahmed Razman Abd Latiff berkata, melalui Geran Khas Prihatin atau GKP – inisiatif bagi menyokong kelangsungan perniagaan atau dalam kalangan peniaga kecil – penerima yang layak hanya menerima sebanyak RM1,000, dan bakal mendapat RM500 lagi pada pertengahan bulan Julai nanti.

Manakala, di bawah GKP 4.0, kerajaan memberi sebanyak RM500 yang akan dibayar pada bulan September dan RM500 lagi pada bulan November 2021.

“Jumlah ini sama sekali tidak mencukupi buat para peniaga yang terpaksa menutup pengoperasiannya sepanjang PKP Fasa 1.

“Kita akui moratorium banyak membantu untuk bayar sewa tapak, bantu kepada penyewa untuk memberi diskaun, cuma ianya perlu seiring dengan ‘progress’ Pelan Pemulihan Negara.

“Bagaimana jika kita masih kekal di PKP Fasa 1 sehingga Julai mahupun Ogos. Jika kita kekal di Fasa 1, sukar untuk perniagaan pulih. Kekangan perjalanan, operasi memberi kesan yang besar,” katanya ketika dihubungi Ismaweb.net, hari ini.

Mengulas lanjut, beliau berkata, PKS juga sebelum ini memerlukan tempoh selama empat hingga enam bulan untuk kembali pulih.

“PKP kali ini juga sama, pemulihan dijangka dalam tempoh 4 hingga 6 bulan. Tahun depan baru betul-betul recover, sedangkan bantuan untuk 3 hingga 4 bulan sahaja.

“Kerajaan kena pastikan bahawa selepas ini ada kesinambungan bantuan daripada Pakej Perlindungan Rakyat dan Pemulihan Ekonomi (PEMULIH),” katanya.

Dalam pada itu, bagi menyelamatkan PKS dan rakyat yang terjejas, Dr Ahmed Razman menegaskan, Pelan Pemulihan Negara memerlukan komitmen tinggi daripada kerajaan supaya PKP dapat bergerak lebih cepat ke Fasa 2 dan Fasa 3.

“Pelan PEMULIH perlu selari dengan Pelan Pemulihan Negara. Indikator nilai ambang PPN itu kena dikurangkan. Salah satunya, PKP hanya akan beralih ke Fasa 2 jika purata kes harian COVID-19 menurun di bawah 4,000 kes. Walhal kadar jangkitan kini masih kekal tinggi lebih 4,000, lebih 5,000.

“Kerajaan perlu nilai daripada kes 5,000 itu ada tak 1,000 kes yang sebenarnya dalam tempat secluded (tertutup), yang tiada kemungkinan merebak keluar. Risiko untuk berjangkit keluar tiada. Kalau kes sebegini, tak perlu kita masukkan sekali dalam nilai keseluruhan kes.

“Perhalusi indikator ini, kena beritahu setiap hari progress kita macam mana, seberapa efektif PKP itu dalam penurunan kes. Jadi rakyat akan rasa termotivasi bila target makin lama makin nak dekat, ini sekarang kita pun tak tahu berapa indikator yang dicapai.

“Ibaratnya macam berlari marathon, kalau kita dapat tengok garisan penamat, kita akan jadi lagi semangat. Kalau macam sekarang ni kita tak nampak, semua jadi tak bermotivasi,” katanya.


Penceroboh dakwa tak boleh dihalau kerana keputusan rayuan belum muktamad

BANGI, 18 Jamadilawal 1442H, Sabtu – Save Musang King Alliance (SAMKA) tidak berpuas hati apabila kerajaan negeri Pahang meminta semua pekebun haram Raub meninggalkan kebun sebelum 4 Januari, yang sekiranya tidak dilaksanakan, mereka akan dikenakan tindakan.

SAMKA dalam satu kenyataan di Facebook mengecam sekeras-kerasnya tindakan kerajaan negeri yang didakwa sebagai kejam, kononnya dilakukan demi kekayaan serta pendapatan korporat swasta, sanggup mengorbankan usaha keras para pekebun.

Dakwanya, kerajaan negeri tidak pernah menghargai titik peluh mereka malahan menganggap mereka sebagai penjenayah.

“Sikap tersebut mematahkan hati serta semangat pekebun-pekebun durian yang juga merupakan anak jati Pahang.

“Pekebun-pekebun di Raub menghabiskan seluruh hayat mereka dan bekerja keras, baru boleh menjadikan Musang King sebagai jenama antarabangsa dan menjadikan Raub kampung halaman Musang King.

“Tindakan kerajaan negeri bertujuan untuk memaksa pekebun-pekebun durian untuk menandatangani kontrak tidak adil, serta mengizinkan syarikat swasta tersebut menikmati titik penuh pekebun-pekebun dengan senang,” dakwa SAMKA.

Berikutan itu, sejumlah 49 orang pekebun telah membuat laporan berkenaan notis oleh Pejabat Tanah Raub dan PKPP di Balai Polis Sg Ruan, kelmarin.

Katanya, mereka meminta pihak polis supaya menghentikan segala bentuk penguatkuasaan seperti mendirikan sekatan jalan keluar masuk ke kawasan tersebut dan pengusiran.

“Mereka mengatakan bahawa pihak Pejabat Tanah Raub dan PKPP tidak berhak untuk menghalang pekebun-pekebun keluar masuk bagi mengusahakan ladang mereka sebagai nafkah kehidupan.

“Memandangkan kes hak milik tanah berada di peringkat mahkamah rayuan, pihak mahkamah juga belum menentukan kelayakan pekebun mengusahakan tanah. Oleh demikian, pihak Pejabat Tanah Raub dan Perbadanan Kemajuan Pertanian Pahang (PKPP) tidak harus mengambil tindakan sesuka hati,” katanya.

Dalam kenyataan sama, SAMKA memberitahu, Mahkamah Rayuan akan mengendalikan rayuan daripada pekebun pada 5 Januari 2021.

“Baru-baru ini, 204 orang pekebun dari enam Kampung Musang King Raub utama (Sungai Klau, Sungai Chalit, Sungai Ruan, Tras, Sungai Cheteng, Sang Lee) saman kerajaan negeri Pahang dan memohon pengadilan mahkamah untuk mengkaji semula keputusan kerajaan negeri Pahang yang memajak tanah seluas 5,753 ekar kepada Pahang Royal Durian Group?

“Namun, empat bulan selepas mahkamah mengeluarkan perintah penangguhan, Mahkamah Tinggi Kuantan telah  menolak permohonan pekebun pada 23 Desember 2020. Pekebun pula mecapai sebulat suara untuk membuat rayuan atas keputusan tersebut,” katanya.

Serentak itu, SAMKA menegaskan bahawa pekebun-pekebun tidak akan berdiam diri atau membiarkan pencabulan hak pekebun berlaku.

“Tidak kira apa tindakan yang diambil oleh kerajaan negeri Pahang, pekebun-pekebun tidak akan berputus asa dan terus mempertahankan hak masuk ke kebun durian sendiri,” katanya.


Perbaiki proses undi pos antara tumpuan SPR

PUTRAJAYA, 4 Muharram 1441H, Ahad – Usaha menambah baik proses pengundian pos adalah antara tumpuan Suruhanjaya Pilihan Raya (SPR) ketika ini bagi mengukuhkan sistem penjalanan pilihan raya negara.

Timbalan Pengerusi SPR Dr Azmi Sharom berkata sebuah jawatankuasa khusus diketuai Ahli SPR Datuk Chin Phaik Yoong sedang mengkaji perkara berkenaan terutamanya dalam menyelesaikan pelbagai isu undi pos termasuk hal kertas undi tidak sampai kepada pengundi.

“Pada Pilihan Raya Umum ke-14 (PRU14) lepas, sistem undi pos menghadapi banyak masalah dengan berlaku peratusan yang sangat tinggi (kertas undi pos) tidak sampai. Ini tidak patut berlaku,” katanya dalam wawancara bersama Bernama di sini.

Azmi berkata SPR mengambil maklum hal berkaitan kertas undi pos yang dibangkitkan beberapa pihak termasuk desakan terbaharu yang mahukan suruhanjaya itu mempertimbangkan cadangan membenarkan pengundi Sabah yang bekerja di Sarawak dan Semenanjung Malaysia untuk mengundi secara pos dalam Pilihan Raya Negeri Sabah, bulan depan.

Menyentuh hal itu, beliau berkata kemudahan undi pos tidak dapat diberikan kepada pengundi luar kawasan seperti yang berada di Semenanjung Malaysia berikutan sistem sedia ada tidak mampu menampung jumlah yang besar.

Katanya, faktor pertambahan Dewan Undangan Negeri (DUN) Sabah daripada 60 kepada 73 kerusi juga menyebabkan kemudahan itu sukar dilaksanakan, selain SPR tidak sempat menambah baik sistem undi pos memandangkan ia adalah pilihan raya mengejut.

Azmi berkata SPR memahami kekecewaan pengundi Sabah berhubung perkara berkenaan dan sebagai sebuah agensi yang matang, SPR mendengar setiap kritikan yang dilemparkan dan akan berusaha gigih memperbaiki proses undi pos negara ini.

“Jika kita tak dapat sediakan satu sistem yang sempurna dan selamat, ia lebih berbahaya jika kita melakukan sesuatu dengan tergesa-gesa. Ia mungkin menimbulkan lebih masalah daripada apa yang kita hendak selesaikan.

“Kita ingin menyelesaikan suatu masalah tetapi kita mungkin menyebabkan timbul masalah lain. Jadi, adalah lebih baik berhati-hati daripada menyesal kemudian. Saya faham, tetapi inilah penjelasan saya, kalau rakyat Sabah masih marah, saya minta maaf,” jelasnya.

SPR menetapkan PRN Sabah diadakan pada 26 Sept, dengan hari pencalonan pada 12 Sept dan pengundian awal pada 22 Sept, membabitkan 1.12 juta pemilih berdaftar layak mengundi.

Mengenai sistem pilihan raya negara secara keseluruhannya, Azmi yang juga bekas pensyarah undang-undang Universiti Malaya, berkata terdapat banyak penambahbaikan yang telah dilaksanakan bagi meningkatkan keyakinan rakyat, antaranya sistem ejen tempat mengundi dan ejen mengira undi (PACA) dan sistem pemerhati.

Menurut Azmi, kehadiran PACA bagi memantau proses pengundian dan pengiraan undi di setiap saluran tidak memungkinkan berlaku penipuan seperti yang dibangkitkan sebelum ini.

“Dahulu ada yang menyatakan muncul kotak baharu dan sebagainya, tetapi kini saya rasa hampir mustahil perkara itu boleh berlaku kerana apa yang penting adalah Borang 14 (penyata pengundian selepas pengiraan undi) yang ditandatangani oleh saksi iaitu PACA dan ketua tempat mengundi.

“Jika ada sistem sebegini dan sistem pemerhati yang datang boleh menyaksikan perkara yang berlaku, ini bermakna proses pengundian itu adalah lebih telus. Kalau kita terbuka dengan apa yang kita lakukan, susah untuk mengundang perkara yang tidak elok berlaku,” katanya yang terlibat dalam pengendalian enam pilihan raya kecil, sejak dilantik sebagai Timbalan Pengerusi SPR pada Februari 2019.

Mengenai pindaan Perlembagaan Persekutuan melibatkan penurunan had umur mengundi kepada 18 tahun dan bertanding sebagai calon serta pendaftaran pengundi secara automatik, Azmi berkata SPR sedang bertungkus-lumus menyediakan sistem yang baik dan selamat bagi melaksanakan pindaan berkenaan.

Katanya sistem pendaftaran secara automatik dijangka tersedia pada pertengahan tahun depan berikutan SPR perlu menyelesaikan pelbagai isu termasuk kesukaran menentukan daerah tempat mengundi kerana alamat yang tidak lengkap, selain bekerjasama dengan pelbagai pihak seperti Jabatan Pendaftaran Negara, Kementerian Kesihatan dan Jabatan Penjara.

“Kalau orang itu dalam penjara dia tak boleh mengundi, begitu juga yang dalam hospital mental, kita tak boleh daftarkan. Ini bukan perkara mudah dengan sekadar mengambil (data) dari JPN. Sistem harus dijamin selamat sehingga data yang dipindahkan terpelihara,” jelasnya.

Azmi berkata dengan pelaksanaan sistem pendaftaran pengundi secara automatik, SPR menjangkakan bilangan pemilih berdaftar yang ketika ini berjumlah kira-kira 15 juta akan meningkat kepada lebih 19 juta orang, termasuk kira-kira empat juta rakyat Malaysia berumur 21 tahun ke atas yang masih belum mendaftar sebagai pengundi.

Katanya, jumlah itu tidak termasuk mereka yang berumur 18 hingga 20 tahun yang layak mengundi apabila sistem berkenaan siap kelak. – Bernama


Taliban nafi diskriminasi, dakwa ada cara sendiri selesai isu pendidikan

KABUL, 19 Jamadilakhir 1444H, Khamis – Taliban menegaskan pihaknya tidak menentang pendidikan dan tetap komited menjaga hak semua rakyat.

Menteri Pendidikan Afghanistan, Neda Mohammad Nadeem ketika melawat Universiti Kabul berkata, kerajaan sedang berusaha memperkasakan sistem pendidikan kerana yakin kebebasan yang diperoleh bukan sahaja di medan perang semata-mata.

“ Tidak tepat sekiranya menyatakan Taliban tidak komited dalam menjaga hak rakyat Afghanistan atau kami menolak pendidikan.

“Tidak benar juga menyatakan negara Islam ini mahu melemahkan bidang keilmuan hakikatnya negara ini bebas dan merdeka tetapi kami memiliki jalan sendiri untuk menentukan.

“Kemerdekaan tidak akan dicapai hanya sekadar mengalahkan orang kafir semata-mata dan menghalau mereka, kami juga memerlukan doktor, jurutera dan juga juruterbang kerana terdapat keperluan berbeza dalam masyarakat,” katanya.

Menteri Pendidikan Tinggi itu yang kini sedang menilai kurikulum di pelbagai jabatan akan menjalankan kerjasama dengan Universiti Kabul dan beberapa universiti lain bagi mengurangkan jurang pendidikan di negaranya.

Bagaimanapun pakar pendidikan menegaskan keperluan buat masa ini adalah membuka semula sekolah dan universiti kepada pelajar perempuan, sebelum melaksanakan pelbagai peraturan baharu termasuk menjalankan kerjasama dengan pihak-pihak lain.

Malah bekas Timbalan Menteri Pendidikan, Asif Nang berkata, keputusan yang diambil oleh Taliban bukan sahaja mendapat tentangan pihak lain tetapi juga kecaman daripada kumpulan Taliban sendiri yang menyifatkan keputusan yang dibuat tidak bermanfaat.

Sebelum ini Taliban mendapat kecaman masyarakat antarabangsa apabila menutup sesi persekolahan kepada pelajar-pelajar perempuan di negara berkenaan sebelum melarang mahasiswa perempuan ke universiti . – Agensi


PICKids sukarela, tiada sekatan untuk kanak-kanak tidak divaksinasi

BANGI, 1 Rejab 1443H, Khamis – Pemberian vaksin di bawah Program Imunisasi COVID-19 Kebangsaan Kanak-kanak (PICKids) akan dilakukan secara sukarela dan tiada sekatan akan dikenakan untuk kanak-kanak tidak divaksinasi.

Menteri Kesihatan Khairy Jamaluddin berkata, perkara itu bagi membina keyakinan ibu bapa kerana pihaknya sedar masih terdapat ramai ibu bapa yang mengambil pendekatan tunggu dan lihat sebelum berdaftar untuk PICKids.

“Setakat tempahan janji temu dibuka semalam, 15 peratus telah berdaftar. PICKids adalah secara sukarela, untuk memberi masa kepada ibu bapa untuk membuat keputusan yang tepat.

“Saya tahu ramai ibu bapa masih bimbang. Tapi tidak mengapa, kita akan terus berikan maklumat terkini kepada mereka,” katanya.

Beliau berkata, demikian pada sidang media selepas melancarkan PICKids di Hospital Tunku Azizah, hari ini.

Khairy berkata, program PICKids untuk kanak-kanak berusia lima hingga 11 tahun itu adalah penting bagi mengelakkan kumpulan itu daripada komplikasi Multisystem Inflammation Syndrome in Children (MIS-C) yang memerlukan rawatan di Unit Rawatan Rapi (ICU), kesan Long COVID dan kematian.

Beliau berkata, sejak 1 Januari tahun ini, sebanyak 9,413 kes COVID-19 direkodkan melibatkan kanak-kanak berusia tujuh hingga 11 tahun yang tidak dilindungi vaksin.

Khairy juga memberi jaminan Kementerian Kesihatan (KKM) tidak terburu-buru dalam membuat keputusan untuk memberikan vaksin Comirnaty 10mcg Concentrate for Dispersion (PfizerBioNTech) untuk PICKids dan keputusan dibuat setelah meneliti data klinikal dan real world data dari negara lain seperti Singapura.

“Sebenarnya pihak Food and Drug Aministration (FDA) (Pentadbiran Makanan dan Ubat-ubatan) di Amerika Syarikat telah pun luluskan vaksin untuk kanak-kanak Oktober lepas, namun pakar kita ambil masa untuk buat kajian terlebih dahulu,” katanya.

Beliau berkata, berdasarkan data, didapati pemberian vaksin iaitu satu pertiga daripada dos dewasa, kepada kanak-kanak berusia lima hingga 11 tahun tidak menyebabkan kesan serius sebaliknya kesan biasa seperti demam.

Menyifatkan PICKids sebagai pelengkap akhir kepada Program Imunisasi COVID-19 Kebangsaan, beliau berkata, KKM menyasarkan pemberian satu dos kepada 70 peratus kanak-kanak di sekolah (usia tujuh hingga 11 tahun) dan 50 peratus untuk keseluruhan 3.6 juta kanak-kanak berusia lima hingga 11 tahun.

PICKids dilaksanakan serentak di seluruh negara hari ini untuk kanak-kanak yang mempunyai komorbiditi dan daya tahan imuniti yang rendah di hospital yang merawat mereka.

Selain itu, 1,200 kanak-kanak juga akan menerima vakinasi melalui tempahan temu janji di tiga Pusat Pemberian Vaksin (PPV) Integrasi Mega di Lembah Klang iaitu World Trade Centre (WTC) dan Axiata Arena Bukit Jalil, Kuala Lumpur serta Ideal Convention Centre (IDCC), Shah Alam.

Khairy berkata, PICKids akan diteruskan ke seluruh negara menerusi klinik kesihatan dan sekolah tidak lama lagi. – Bernama


Patuh SOP sementara capai tahap imuniti kelompok

BANGI, 15 Syawal 1442H, Khamis – Semua pihak perlu memainkan peranan dalam memutuskan rantaian jangkitan COVID-19 yang ketika ini merekodkan kes lebih 7,000 sehari.

Dalam hal ini, kita tidak boleh bergantung kepada kerajaan semata-mata, kata Ketua Unit Penyelidikan Risiko Ekonomi dan Politik, Universiti Utara Malaysia (UUM), Prof Madya Dr Irwan Shah Zainal Abidin.

“Apa lebih penting adalah disiplin diri kita sendiri untuk mematuhi SOP ditetapkan sementara mencapai tahap imuniti kelompok yang dijangkakan berlaku akhir tahun ini.

“Apabila imuniti kelompok sudah dicapai, SOP ini boleh dilonggarkan sedikit dan fokus terhadap proses pemulihan dan reformasi ekonomi dapat dilakukan sepenuhnya,” katanya menulis di Berita Harian hari ini.

Selain itu, beliau turut mengulas mengenai keputusan kerajan untuk tidak melaksanakan Perintah Kawalan Pergerakan (PKP) menyeluruh atau ‘total lockdown’ seperti dibuat pada Mac tahun lalu.

“Kenapa PKP pertama seperti Mac tahun lalu tidak dilaksanakan kali ini? Pertama, jelas impaknya kepada ekonomi negara dan rakyat amat teruk sekali.

“Pertumbuhan ekonomi negara menguncup pada kadar 17.2 peratus pada suku kedua 2020. Malah, pada April 2020 sahaja, ekonomi negara sudah menyusut pada kadar 28.8 peratus, antara terburuk dalam sejarah negara.

“Apabila pertumbuhan ekonomi menguncup, satu daripada kesan langsung yang akan dialami ekonomi adalah peningkatan kadar pengangguran. Ia meningkat daripada 3.2 peratus pada Januari 2020 kepada 5.3 peratus pada Mei 2020,” katanya.

Mengulas lanjut, beliau berkata, ekonomi Malaysia juga mengalami fenomena deflasi, iaitu kadar inflasi negatif, yang antara lain mengakibatkan pengurangan dalam kadar pendapatan rakyat dan pelaburan perniagaan berkurangan, sekali gus mengakibatkan kurang peluang pekerjaan dan pelaburan baharu dalam ekonomi.

“Keadaan ekonomi rakyat juga mendapat hambatan dahsyat, dengan ramai hilang pekerjaan, perniagaan dan mata pencarian akibat penutupan aktiviti ekonomi seperti PKP kali pertama itu.

“Golongan M40 jatuh ke tahap B40, manakala yang miskin bertambah miskin.

“Penutupan aktiviti ekonomi seperti PKP pertama ini sebenarnya seperti ekonomi itu dimasukkan dalam peti ais. Ia mengakibatkan berlaku kejutan dalam permintaan dan penawaran, memutuskan rantaian bekalan industri secara menyeluruh,” katanya.


Apabila wakil rakyat jahil erti kesopanan dan kesusilaan

WAKIL rakyat merupakan mereka yang dipilih sebagai wakil kepada sebilangan rakyat di kawasan setempat sama ada untuk mewakili rakyat ke Parlimen, Dewan Rakyat atau Dewan Undangan Negeri menerusi sistem pilihan raya yang diadakan lima tahun sekali.

2. Apakah harapan rakyat terhadap para perwakilan rakyat ini? Secara umumnya terdapat tiga fungsi utama wakil rakyat. Pertamanya, sebagai mekanisme bagi menyampai pendapat, pandangan, dan kehendak rakyat termasuk keluhan dan tuntutannya sekali.

Kedua, sebagai pembuat atau penggubal undang-undang termasuk menghapuskan mana-mana perkara dalam Perlembagaan itu yang didapati tidak releven lagi dan ketiga, sebagai mekanisme semak dan imbang ke atas kuasa-kuasa eksekutif terutamanya dalam perkara korupsi seperti rasuah, nepotisme, kronisme dan salah guna kuasa.

3. Wakil rakyat itu bukan sahaja sebagai ‘wakil kepada rakyat’ tapi ia juga adalah wakil kepada parti yang diwakilinya.

4. Sidang Dewan Rakyat hari ini disiarkan secara langsung kepada orang ramai daripada pelbagai peringkat, pelbagai mata yang melihatnya, sama ada dalam negara atau luar negara. Sama ada negara sahabat atau musuh.

5. Amat mendukacitakan apabila setiap hari bersidang, seringkali akhlak buruk dipaparkan bagai mengalahkan siamang di dalam hutan. Terjerit-jerit tanpa segan-silu seolah-olah menggambarkan beginilah akhlak seorang wakil rakyat!

Sedar ataupun tidak, setiap patah perkataan yang dilafazkan di dalam Dewan diteliti oleh setiap orang. Setiap peringkat orang menjadi hakim untuk menilai seorang wakil rakyat yang baik atau buruk, menunaikan amanah rakyat atau sebaliknya dan bukannya sekadar ‘melalak’ di dalam Dewan tanpa ada sebarang perbahasan bermanfaat yang boleh diambil iktibar.

6. Di Dewan Rakyat, setiap perkataan yang dilafazkan di dalamnya dicatat untuk menjadi bahan bukti kenapa sesuatu undang-undang atau sesuatu keputusan itu dibuat. Sekali gus ia menjadi bahan sejarah untuk rujukan bagi generasi akan datang. Berbaloikah kita apabila dicatatkan suatu yang buruk mengenai diri kita di dalam buku besar itu?

7. Islam menyediakan panduan terbaik dalam berinteraksi sesama manusia sebagaimana tersebut dalam al-Quran mengenai Adab Dalam Berbahas;

a. Untuk berbahas atau berbicara dengan orang bawahan, maka yang dipakai adalah ‘Qaulan Layyinan’ (kata-kata yang lemah-lembut) yang ada di dalam Surah Taha ayat 44: “Kemudian hendaklah kamu berkata kepadanya, dengan kata-kata yang lemah-lembut, semoga ia beringat atau takut”.

b. Cara berbicara terakhir adalah ‘Qaulan Ma‘rufan’ yang ada dalam Surah Al-Baqarah ayat 235, An-Nisa ayat 5 dan 8, dan Al-Ahzab ayat 32. Qaulan Ma‘rufan adalah berbicara dengan baik dan tidak menyakiti ketika berhadapan dengan musuh. Qaulan Ma’rufan digunakan juga saat Nabi Musa AS bertemu dengan Firaun, perkataannya lembut dan tidak kasar.

8. Diharapkan wakil-wakil rakyat juga mampu mengamalkan empat adab berbicara dalam Islam. Sebab Islam melarang umatnya untuk berkata tidak baik dan merendahkan orang lain.

Tidak menghina pihak yang diajak berbincang, apatah lagi merendahkan, mengejek dan mentertawakan dirinya. Biar dia berasa yakin dan selamat bahawa tujuan perbahasan bukan untuk mencari kemenangan dalam berhujah, sebaliknya mencari kebenaran yang wajar difahami demi maslahat ramai.

9. Matlamat perbincangan bukan menaikkan nama seseorang individu dan menjatuhkan nama yang lain. Sebaliknya, menyerlahkan kebenaran yang sudah sedia menjadi fitrah manusia. Kebenaran itu tetap disanjung meskipun terbit daripada mulut lawan.

10. Dalam perbahasan tidak perlu menimbulkan rasa kalah atau menang antara semua pihak yang terbabit. Sepatutnya, ia menimbulkan rasa manfaat yang tidak ternilai hasil perbincangan itu. Perlu untuk menjaga hati pihak lawan serta tidak mengejek pandangan mereka. Juga, saling bermaafan dan berdamai sehingga pihak lawan tidak berasa tercabar. Akhirnya, perlu memasang niat untuk mengakhiri perbahasan tanpa pergaduhan dan perbalahan.

11. Pimpinan harus menjadi contoh dan suri teladan terbaik kepada anak buah masing-masing seperti mana yang dinyatakan oleh Ibn Khaldun: “Orang ramai mengikut agama pemimpin-pemimpin mereka.”

12. Bidalan ini menepati realiti kemasyarakatan dan inilah yang berlaku dalam kebanyakan kehidupan manusia. Justeru, dengan baiknya pemimpin, maka sudah tentu akan memberi kesan yang mendalam kepada masyarakat dan orang bawahannya.

13. Ketahuilah, kalian akan dipersoalkan tanggungjawab ini di akhirat kelak. Maka, berkatalah yang baik-baik seperti firman Allah SWT: “…katakanlah kepada sesama manusia perkataan-perkataan yang baik..” (Surah Al-Baqarah: 83).

Kredit: Muhamad Asri Hj Abdullah
Salinan dan ubah suai oleh Hj Rashidi Haris
Ketua Media MUAFAKAT
Ketua Komunikasi dan Multimedia PEMBELA


Didik jiwa ‘berkorban’ walau bertatih

1.KORBAN berasal dari perkataan Bahasa Arab qaruba – qurban.

Asal maksudnya adalah hampir. Rakan karib (qarib) maksudnya rakan baik yang hampir. Akrab (aqrab) maksudnya rapat.

Di dalam al-Quran, korban (qurban) diertikan sebagai pemberian untuk menghampirkan diri kepada Allah.

2. Pengorbanan adalah roh kepada Islam. Kisah dakwah dan perjuangan semuanya adalah kisah pengorbanan. Bahkan tiada kejayaan dalam apa jua bidang kehidupan tanpa pengorbanan.

Allah SWT memberi manusia segala sesuatu yang asalnya tidak mereka miliki. Kemudian Allah menyuruh mereka mengorbankan segala yan dipinjamkan untuk dikurniakan syurga yang jauh lebih hebat.
Tetapi, terdapat manusia yang tidak faham lalu menjadi lokek.

3.Ada masa Allah SWT beri, manusia pula lokek lalu berkira-kira untuk memberi masa kepada agama Allah SWT.

Ada harta Allah bagi, manusia lokek juga dan tidak mahu infak. Ada pengetahuan Allah beri, manusia masih lokek juga dan mahu pengetahuan itu eksklusif untuk dirinya sahaja.

4. Mengusahakan diri agar mampu berkorban adalah tanda iman yang hidup dalam diri.

لَن تَنَالُوا الْبِرَّ حَتَّىٰ تُنفِقُوا مِمَّا تُحِبُّونَ ۚ

“Kamu tidak akan mencapai kesempurnaan kebaikan (iman dan amal) hinggalah kamu infak (sumbangkan) sebahagian yang kamu sayangi (harta, masa dll) …” (Aali Imran: 92)

5.Pengorbanan terbaik adalah pengorbanan yang menyeluruh.

Imam al-Banna menyebut pengorbanan itu sebagai: “Mengorbankan jiwa, harta, waktu, kehidupan dan segala-galanya demi mencapai matlamat yang dikehendaki.”

Memilih-milih sebahagian yang akan dikorbankan dan lokek terhadap sebahagian yang lain adalah tidak tepat dengan roh Islam.

Allah tidak mahu manusia hanya mengorbankan jiwa tetapi lokek harta atau korbankan harta tapi lokek jiwa.

Bacalah ayat al-Quran dan kita akan mendapati seruan Allah adalah korban bagi segalanya.

6. Didiklah jiwa agar mampu berkorban walau bertatih. Buang kecintaan kepada harta dan kepentingan diri sendiri. Humbankan sifat lokek kerana jiwa yang pemurah sahajalah yang akan berjaya.

وَمَن يُوقَ شُحَّ نَفْسِهِ فَأُولَٰئِكَ هُمُ الْمُفْلِحُونَ

“Dan sesiapa yang menjaga serta memelihara dirinya daripada dipengaruhi oleh tabiat lokek, maka merekalah orang-orang yang berjaya.“ (Al-Hasyr: 9)

جدر الناس بالكرامة عبدٌ *** تلفت نفسه ليسلم دينه

“Manusia yang paling layak mendapat kemuliaan adalah seorang hamba yang jiwanya hancur agar agamanya hidup.”

Allahul Musta’an

Ustaz Muhammad Fauzi Asmuni
Timbalan Presiden ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.